qundao/data-zh-poetry huggingface dataset:
金川归命实惟列祖笃祜垂庥已遵循令典遣官告祭复亲谒孝陵景陵泰陵用申忱悃以三月十三日发京师驻烟郊途中即目成咏
作者：弘历
朝代：清
体裁：五言律诗

远服归王化，宗功实式凭。当春严法驾，择日上先陵。陌草青无尽，堤杨翠欲凝。迎眸膏壤润，乾惕倍因增。
金川纳降奏凯悉由圣母慈训既敬上徽称以崇钜典并遵懿旨册封摄六宫事皇贵妃庆礼既成回忆往事辄益惘然
作者：弘历
朝代：清
体裁：七言律诗

番服徕柔奏凯旋，更欣春雨遍公田。深叨慈训遐荒定，敬奉鸿称钜典传。和众安民常切切，持盈保泰益乾乾。六宫此日添新庆，翻惹无端意惘然。
金廷标仙馆澄秋图
作者：弘历
朝代：清
体裁：五言律诗

爽气澄仙馆，命为即景图。多年漫粘壁，此日惜收幮。立玉石如笋，飘金叶落梧。忽前珍过后，斯愧每廑吾。
金廷标听泉图
作者：弘历
朝代：清
体裁：古风

奇松既�㙷，诡石复砐硪。振鹭落岩间，繁会八音夥。高人耳属右，回顾语其左。是曰以目听，于斯何不可。
金廷标品泉图
作者：弘历
朝代：清
体裁：七言绝句

倚树持杯性不羁，浇书一晌坐閒时。底须佳客资商搉，品格由来贵自知。
金廷标岁朝图
作者：弘历
朝代：清
体裁：五言绝句

童嬉庭院偕，竺梅春色佳。艺谏意诚合，关予少者怀。
金廷标悬崖采芝图
作者：弘历
朝代：清
体裁：七言绝句

俯涧地仙臞似鹤，援藤童子捷于猿。金枝朵朵那堪采，回首遥须问一言。
金廷标松阴牧马
作者：弘历
朝代：清
体裁：七言绝句

丰草清泉宜牧皋，骕骦卓立意雄豪。不加鞍勒适其性，故识伊人用意高。
金廷标溪彴扶筇
作者：弘历
朝代：清
体裁：七言绝句

缚竹为桥架岸长，扶筇缓过意徬徨。草堂若展葩经读，应在小旻第六章。
金廷标瑶圃采芝图
作者：弘历
朝代：清
体裁：五言律诗

雪压万林峦，松根拣斸看。欲寻三秀草，去炼九还丹。资内抑资外，有成必有完。不须远取譬，身已不胜寒。
金廷标画高启诗意
作者：弘历
朝代：清
体裁：七言绝句

别开生面写青邱，雪满山中月色遒。高士倚梅美人对，周南章句见风流。
金廷标秋山行旅图
作者：弘历
朝代：清
体裁：七言律诗

陡峡回溪鼓怒波，两峰中辟路嵯峨。上冈已费千般力，下坂还愁一往过。旅客问程聊憩息，蹇驴饮水得延俄。分明青石梁间景，不是亲行解绘么。
金廷标秋英十二种 其一 文殊兰
作者：弘历
朝代：清
体裁：七言绝句

色相何曾似九畹，人云兰亦曰兰然。拈来漫拟称名误，应是文殊示别传。
金廷标秋英十二种 其七 秋葵
作者：弘历
朝代：清
体裁：七言绝句

棱棱翠叶簇花黄，晓砌扶疏滟露光。卉里解存岁寒意，春阳不向向秋阳。
金廷标秋英十二种 其三 鸡冠
作者：弘历
朝代：清
体裁：七言绝句

昂藏如报日曈昽，嶷嶷形标赩赩红。我有宵衣筹治责，对之辄复忆齐风。
金廷标秋英十二种 其九 金钱
作者：弘历
朝代：清
体裁：七言绝句

买断三秋也足豪，不从四字不从刀。成诗已自闻卢肇，著论宁妨诮鲁褒。
金廷标秋英十二种 其二 老少年
作者：弘历
朝代：清
体裁：七言绝句

秋篱无叶不花开，红矣何曾雁到来。恰似会昌觞酌罢，酡颜个个醉芳醅。
金廷标秋英十二种 其五 秋海棠
作者：弘历
朝代：清
体裁：七言绝句

一种寒英性独柔，露华拂槛最风流。长生殿里痴情重，既占春还不让秋。
金廷标秋英十二种 其八 蓝菊
作者：弘历
朝代：清
体裁：七言绝句

深蓝浅紫各芳蕤，引蝶迷蜂又一时。名氏纵教联菊谱，渊明曾未著东篱。
金廷标秋英十二种 其六 万寿菊
作者：弘历
朝代：清
体裁：七言绝句

色借秋金爓爓明，每当七八月华荣。豳风句入群芳谱，恰许公堂称兕觥。
金廷标秋英十二种 其十 蓝雀
作者：弘历
朝代：清
体裁：七言绝句

有翼何曾解跳萧，有黄目不擘如椒。无端野雀翩然下，欲与同群飏碧霄。
金廷标秋英十二种 其十一 山丹
作者：弘历
朝代：清
体裁：七言绝句

五出黄花赤点班，秋来芳意满西山。拈毫拟议云何似，栩栩春驹卉畹间。
金廷标秋英十二种 其十二 僧鞋
作者：弘历
朝代：清
体裁：七言绝句

足不知为屦紫茸，空行那肯谩留踪。假如蓦向宋云问，可识当年葱岭逢。
金廷标秋英十二种 其四 玉簪
作者：弘历
朝代：清
体裁：七言绝句

叶态花姿受露多，墙阴砌角自婆娑。如云鬒发偏宜绾，不藉玉人费琢磨。
金廷标秋英图
作者：弘历
朝代：清
体裁：古风

草本艳秋不谢春，玉搔头最宜佳人。剪罗楚楚为腰裙，飞来翠雀翩玢豳。欲采蓝菊惜无芬，杯擎万寿觞一巡。颜如渥丹少年伦，葵心向阳仰为君，我独宵衣勤司晨。
金廷标箫声泉韵
作者：弘历
朝代：清
体裁：七言绝句

吹箫人坐流泉畔，声韵虽赢未易猜。意谓输丝不如者，其中唤得鹤飞来。
金廷标群婴扑枣图
作者：弘历
朝代：清
体裁：七言律诗

八月珠丸可剥辰，群婴扑取曲池滨。却看晚芰犹舒艳，那许交梨独擅珍。挈袂收来神特隽，擎盘承处态如真。何须肥瘦较兄弟，总是其间能让人。
金廷标钟馗探梅图
作者：弘历
朝代：清
体裁：七言绝句

朔风吹雪冷难当，背负岩梅满意香。傲得琼林簪花者，可能识此状元郎。
金廷标长至添线图
作者：弘历
朝代：清
体裁：七言绝句

香阁权抛绣帧忙，徘徊曲院不妨凉。别开生面观曦影，也觉量增一线长。
金廷标雨景
作者：弘历
朝代：清
体裁：古风

我曾山阴镜中行，雨丝风片时作止。腻云低傍马头生，常觉濛濛湿衣履。冲烟邪许竹箄来，为趁前溪涨新水。穷黎赴时有若斯，何异胼胝力田耜。归来于今八阅春，民瘼艰难日心里。廷标无端写成图，今昔炽然非彼此。谁云今昔非彼此，昔雨多今雨艰矣。愁多较可愁艰剧，况复昔过今正尔。吁嗟昔过今正尔，图斯宁匪博我喜。岂知展转惹予烦，迫为东郊待举趾。
金廷标鬻茶图
作者：弘历
朝代：清
体裁：古风

绣壁琳溪绿阴潋，择胜建城权歇担。龙脑不入恐夺真，凤髓小异何妨淡。涤烦喜就碧梧风，供役且殊阳武僮。然疑突间祀陆羽，依稀碗际遇卢仝。周昉寓意古无比，小幅传神颇清美。已饥已溺禹稷怀，渴亦人情吾廑此。
金昆虎邱待月图
作者：弘历
朝代：清
体裁：五言律诗

吴宫金宝气，化作虎邱山。良夜休孤负，幽人共往还。剑池澄澹澹，眉月印弯弯。何异苏门啸，萧然天幕间。
金河
作者：弘历
朝代：清
体裁：古风

金河之水高玉河，灌输町圳蓄流波。其初一渠可步踱，岁久淤塞滋芦莪。疏泉因为广其壑，益开稻畦千亩多。金河宽乃足行舸，溯洄乘便延缘过。鳞塍蔚左昆明右，万寿山屏叠翠螺。玉泉其遥云莅止，江南之景誇则那。宁为斯乎一图展，祝振古兮万箱罗。
金河泛舟至玉泉
作者：弘历
朝代：清
体裁：七言律诗

舟舍长河泛玉河，寻源欲至玉泉阿。湖心背指红楼远，波面遥瞻翠巘峨。漠漠水田新雨后，轻轻堤籁晓凉多。菱丝甓社分明是，那更拘墟较若何。
金莲池
作者：弘历
朝代：清
体裁：七言律诗

韬光寺里一泓水，奇迹应同卓锡泉。此日偶然临碧镜，当年见说育金莲。常涵古往今来月，不异云容山色天。七字促成旋命驾，清新却愧白家篇。
金莲花
作者：弘历
朝代：清
体裁：七言律诗

五台佳种迎薰到，布地黄金是泽芝。天上锡名曾入画，人间撷秀少题诗。齐宫步处原来假，唐院分馀只合吹。映日楼高庄避暑，花开每忆廿年时。
金莲花
作者：弘历
朝代：清
体裁：七言绝句

今岁金莲开觉迟，甫看一朵绽芳蕤。此中大有机缘在，不忍繁英惹我悲。
金莲花
作者：弘历
朝代：清
体裁：五言律诗

应节含金气，敷荣宜号金。花惟开鹫岭，树合伴檀林。三品兹标首，群芳总伏心。给园布满地，调御昔来临。
金莲花
作者：弘历
朝代：清
体裁：七言律诗

林斋治圃种金莲，的的舒英映日鲜。拟合送归学士院，不然宜傍老僧禅。谁雕琥珀为趺萼，最厌胭脂斗丽妍。设使因风落天半，维摩室应绕床前。
金莲花
作者：弘历
朝代：清
体裁：五言绝句

水玉裁为叶，黄金镂作英。的知极乐国，方见此花呈。
金莲花
作者：弘历
朝代：清
体裁：五言律诗

种自五台出，蔓延遍塞堧。纳凉曾有峪，开府亦名川。直以陆为海，真同金布田。漫生分别见，孰不是心莲。
金莲花
作者：弘历
朝代：清
体裁：七言绝句

绿叶金英开夏首，山中过雨倍精神。佛葩雅合供佛玩，中使瓶擎进畅春。
金莲花
作者：弘历
朝代：清
体裁：七言律诗

金英翠叶晔朝霞，移自清凉蔓塞沙。扬娜恰看当暑放，散芬雅合受风斜。兔葵燕麦真凡品，薝卜曼陀本一家。映日当年承佛笑，肯教卉谱例閒花。
金莲花
作者：弘历
朝代：清
体裁：七言绝句

金莲花发映阶新，著雨清妍不染尘。此是祇陀园里地，故应长者布来匀。
金莲花
作者：弘历
朝代：清
体裁：七言绝句

香山苑吏送金莲，琥珀萼不带露鲜。四载薰风一弹指，思将谁献益潸然。
金钱花
作者：弘历
朝代：清
体裁：六言诗

可校还胜都内，买笑应过沈郎。设遇清谈夷甫，许教阿堵绕床。
金铉沧浪濯足图即用其韵
作者：弘历
朝代：清
体裁：七言绝句

虽衫不履并科头，万里沧浪澈底秋。侧峙高冈亦千仞，太冲诗意具扁舟。
金错刀
作者：弘历
朝代：清
体裁：古风

铦刀金错迎雪光，氍毹为室七宝装。掣出云文动星芒，近背勒字非颉皇。知是噶爱左行旁，辨以回人果识详。大都回语成文章，佩之辟邪延吉祥。陆剸水截靡挫铓，斫阵万夫莫敢当。渥巴锡汗新来王，解用为贡表至诚。云昔额济勒异方，近洪豁尔来往常。刀得自彼称精良，珍守历世四叶长。兹归乐土无甲兵，敬备武库一器藏。归文弃暴尔允臧，持阿奠索予益蘉。
金门闸
作者：弘历
朝代：清
体裁：古风

浑河似黄河，性直情乃曲。顺性防其情，是宜机先烛。而此尤所难，下流阻海属。杀盛蓄厥微，在泄复在束。金门仿毛城，减涨资渗漉。然彼去路遥，此则去路促。遥者尚回澜，促者横流速。斯诚非善策，惊见心粥粥。急筹救急方，谓当挑坝筑。倒勾抵金门，馀溜俾归谷。非不图屡阅，终弗如亲目。然予试絜矩，九宇廓员幅。一人岂遍及，滋用增惕恧。
金陵凤凰台用李白韵并效其体
作者：弘历
朝代：清
体裁：七言律诗

为诸侯度重豫游，飞舸因渡长江流。凤凰忽复逢此地，东平忆昔登齐邱。九成自非虞帝陛，六苞那见秦淮洲。朅和谪仙想怀抱，人则何往徒生愁。
金陵咏古 其一 钟山
作者：弘历
朝代：清
体裁：七言绝句

使吴诸葛识形胜，首曰龙蟠于此间。大帝避名改号蒋，至今人祇说钟山。
金陵咏古 其一 钟山
作者：弘历
朝代：清
体裁：七言绝句

名言葛亮颂龙蟠，卜兆原期永世安。二世遂成争据地，堪舆何藉可心寒。
金陵咏古 其一 钟山
作者：弘历
朝代：清
体裁：七言绝句

建业名山东北隅，压城用武古常趋。洞天信第三十一，争胜何当资霸图。
金陵咏古 其七 华林园
作者：弘历
朝代：清
体裁：七言绝句

南朝佳胜说华林，未见民艰处会心。或拟濮濠或列肆，至今迹总不堪寻。
金陵咏古 其七 华林园
作者：弘历
朝代：清
体裁：七言绝句

翛然林木本閒区，列肆何堪净域污。坚若到公石弗见，华光遗迹自应无。
金陵咏古 其七 幕府山
作者：弘历
朝代：清
体裁：七言绝句

幕府名因王导得，尔时画策率堪知。长江天堑恃为固，岂有中原恢复思。
金陵咏古 其三 邀笛步
作者：弘历
朝代：清
体裁：七言绝句

名教中馀乐地真，风流放达岂訚訚。吹之与彼邀之者，都是淯阳之罪人。
金陵咏古 其三 长干里
作者：弘历
朝代：清
体裁：七言绝句

江表名都里巷稠，六朝想见最风流。前明体恤犹称美，闻有轻烟翠柳楼。
金陵咏古 其三 长干里
作者：弘历
朝代：清
体裁：七言绝句

长干妓院盛前明，翠柳轻烟尚有名。体恤不应殷至此，诲淫岂足示章程。
金陵咏古 其九 凤凰山
作者：弘历
朝代：清
体裁：七言绝句

大鸟永昌里集曾，元嘉遂以诩休徵。真乎已逊汉宣帝，廿五年凡八见能。
金陵咏古 其九 凤皇台
作者：弘历
朝代：清
体裁：七言绝句

大鸟元嘉集秣陵，至今台以凤皇称。青莲豪气三千丈，七字谁当继韵能。
金陵咏古 其九 同泰寺
作者：弘历
朝代：清
体裁：七言绝句

寺燬名存考不堪，大通曾是舍身三。如斯担板为孤注，翻与僧家作笑谈。
金陵咏古 其二 乌衣巷
作者：弘历
朝代：清
体裁：七言绝句

王导尔时柱石人，宁当还避庾家尘。瞻乌爰止于谁屋，此语不应出世臣。
金陵咏古 其二 石头城
作者：弘历
朝代：清
体裁：七言绝句

六朝建业废兴几，据要多先趋石头。过后岩城无一事，漠然江介阅春秋。
金陵咏古 其二 石头城
作者：弘历
朝代：清
体裁：七言绝句

建安徙治已成城，石壁曾经几战争。周顗戴渊均往事，底缘袁粲独传名。
金陵咏古 其五 乌衣巷
作者：弘历
朝代：清
体裁：七言绝句

南去秦淮朱雀桥，桥头有巷久名标。风流王谢乌衣处，历晋还称至宋朝。
金陵咏古 其五 乌衣巷
作者：弘历
朝代：清
体裁：七言绝句

燕子宁知王谢家，彭城七字特清华。元规来既角巾去，那更临风举扇遮。
金陵咏古 其五 乐游苑
作者：弘历
朝代：清
体裁：七言绝句

晋代药园宋游苑，北郊改置岂宜乎。即令蔓草荒烟里，欲问遗踪半有无。
金陵咏古 其八 乐游苑
作者：弘历
朝代：清
体裁：七言绝句

栉比荆榛蔓土邱，山南城北迹难求。划江南北已分界，何暇于斯为乐游。
金陵咏古 其八 乐游苑
作者：弘历
朝代：清
体裁：七言绝句

药园山借覆舟屏，禊饮当年泛醁�。夷考萧陈无足纪，不知甘露为谁零。
金陵咏古 其八 元圃
作者：弘历
朝代：清
体裁：七言绝句

太子延儒已不当，番禺女乐语尤狂。左思招隐诵而愧，终是风流匪政纲。
金陵咏古 其六 何点宅
作者：弘历
朝代：清
体裁：七言绝句

自得林泉性率真，遁名宁止遁其身。望尘不及已居后，更有息心望岫人。
金陵咏古 其六 邀笛步
作者：弘历
朝代：清
体裁：七言绝句

几曲青溪宛转流，桥边丝柳受风柔。桓伊纵有通灵伎，不及豪邀擅子猷。
金陵咏古 其六 邀笛步
作者：弘历
朝代：清
体裁：七言绝句

盛传邀笛近青溪，放浪宁须句屡题。尔日偏安运非泰，诸人何事乐如迷。
金陵咏古 其十 何点宅
作者：弘历
朝代：清
体裁：七言绝句

乌榜村园尚有名，千年那复辨轩楹。春来几树梅花发，水部风流镇若生。
金陵咏古 其十 何点宅
作者：弘历
朝代：清
体裁：七言绝句

何点当时欲遁名，至今故宅尚传声。野梅依旧荒荆畔，枯菀傥来不系情。
金陵咏古 其十 澄心堂
作者：弘历
朝代：清
体裁：七言绝句

南唐遗迹那堪徵，旧纸而今价重绫。偶一临池还自笑，对兹岂不愧心澄。
金陵咏古 其十一 同泰寺
作者：弘历
朝代：清
体裁：七言绝句

梁武于斯三舍身，欲人赎已济僧贫。藉人之利脩已福，佛便无嗔应亦嗔。
金陵咏古 其十二 澄心堂
作者：弘历
朝代：清
体裁：七言绝句

旧传佳纸擅堂名，玉版之间有尚卿。逸少时原无此制，不妨五字贵如琼。
金陵咏古 其四 华林园
作者：弘历
朝代：清
体裁：七言绝句

台城古迹久荒芜，一望惟馀圃种蔬。帝里宁当诩林木，翛然此日语诚符。
金陵咏古 其四 古新亭
作者：弘历
朝代：清
体裁：七言绝句

劳劳当日古新亭，山色江声画里停。啜泣坐中叹周顗，何如王导正言馨。
金陵咏古 其四 古新亭
作者：弘历
朝代：清
体裁：七言绝句

晋代新亭今古新，劳劳阅尽古今人。从容安石真风度，笑指郗生入幕宾。
金陵城东
作者：弘历
朝代：清
体裁：五言律诗

东向灵谷寺，曾无十里遥。云容敛远宇，露气重清朝。麦穗青铺垄，菜花黄羃椒。颓城为土埂，不辨是何朝。
金鼓洞
作者：弘历
朝代：清
体裁：七言绝句

深沉洞穴锁巃嵷，异响常因吼谡风。武穆孤坟近其下，至今金鼓气犹雄。
金鼓洞口号
作者：弘历
朝代：清
体裁：七言绝句

孤坟武穆近堪寻，风作常闻金鼓音。木石无知犹若是，宋家君相独何心。
鉴光楼
作者：弘历
朝代：清
体裁：古风

拾梯似开奁，俯窗如拂鉴。在器斯已大，在塘讵云欠。澄渟半亩贮，无藉风漪潋。衣冠正有馀，须眉照不厌。于水喻何妨，于民凛敢泛。
鉴古堂
作者：弘历
朝代：清
体裁：古风

三鉴内之一，此语出唐宗。堂㨿液池南，原在西苑中。藉以知兴替，昭然陈近踪。敢曰畅于怀，益惟惕乎衷。
鉴古堂
作者：弘历
朝代：清
体裁：五言律诗

同豫轩之后，回廊陟巘斋。春回馥梅缶，岁久郁松钗。丝竹兹非尚，图书古与偕。设无力行处，徒鉴亦何佳。
鉴古堂
作者：弘历
朝代：清
体裁：五言律诗

壁号图书聚，筵惟翰墨摊。常怀三鉴对，宁棘一身安。无逸凛明训，与稽惬古欢。顾名思义处，所愧是贞观。
鉴古堂
作者：弘历
朝代：清
体裁：五言律诗

架间插缥缃，鉴古得名堂。讵止资博览，于焉示大防。沈思方识趣，切已益知蘉。独是少馀暇，无能枕葄长。
鉴古堂
作者：弘历
朝代：清
体裁：七言绝句

步陟岩廊别一区，书堂初景咏含苏。宋诗钞亦宛在架，之振可知今日无。
鉴古堂
作者：弘历
朝代：清
体裁：七言绝句

芸香满室纸窗明，展帙怡然静六情。大抵人皆知鉴古，善循恶戒在勤行。
鉴古堂
作者：弘历
朝代：清
体裁：五言律诗

选字题檐额，无非藉自箴。顾名在思义，触目每关心。得失鉴于古，几康慎匪今。常因省度律，敢曰恣游临。
鉴古堂
作者：弘历
朝代：清
体裁：古风

鉴不识妍媸，妍媸由人照。古不隐善恶，善恶由人肖。知媸而谓妍，是徒取讥诮。知恶而谓善，则益成颠倒。鉴鉴事犹微，鉴古关綦要。书堂一绎思，瞿然励自劭。
鉴古堂口号
作者：弘历
朝代：清
体裁：七言绝句

鉴古人人应自勉，而其最要在为君。虽然言易行不易，差以毫釐千里分。
鉴古堂有会
作者：弘历
朝代：清
体裁：古风

学者之鉴古，无过淑其身。帝王之鉴古，乃以福万民。其量殊小大，即境切已循。庸讵誇强识，岂徒资博闻。吾将反之约，典谟良具陈。
鉴园
作者：弘历
朝代：清
体裁：古风

如园至鉴园，盖弗劳数武。因各据殊胜，异名称其所。是处水周遭，楼台镜中睹。无尘清净界，有象琉璃宇。偶忆文皇言，不觉意为怃。
鉴园
作者：弘历
朝代：清
体裁：七言律诗

如园转北鉴园通，遂向溪堂坐憩躬。且喜夏来齐叶绿，那怜春去减花红。图书趣寄崇情表，景物奇参跬步中。鉴已鉴人胥有事，顾名思义儆无穷。
鉴始斋
作者：弘历
朝代：清
体裁：古风

书斋向年所赐居，檐额因即名鉴始。鉴始之义该亦广，以要言则敬而已。敬乃弗敢有佚为，庶免殷勤负顾委。更忆子舆氏有云，大人不失心赤子。
鉴始斋
作者：弘历
朝代：清
体裁：五言绝句

地是诸天上，山如太古初。披芸人不识，疏仡以前书。
鉴始斋
作者：弘历
朝代：清
体裁：七言绝句

慎终亦曰惟其始，一鉴始终恒贯之。十二居斯今八二，流年恩共日昭垂。
鉴始斋
作者：弘历
朝代：清
体裁：七言绝句

翠阴笼护万松深，鉴始恒教一再临。此是当年受恩处，益因刻励觐扬心。
鉴始斋自述
作者：弘历
朝代：清
体裁：五言律诗

书斋额鉴始，七十五年恩。祖泽非私淑，亲承是本源。幸无大陨越，适可小温存。此后馀龄养，静听昊贶敦。
鉴始斋题句
作者：弘历
朝代：清
体裁：七言律诗

五集篇成四万奇，自嫌点笔过多词。然非弄月吟风尔，惟是书心信手斯。白傅陆监较过彼，李狂杜苦亦殊其。却思此后应简作，谩使人评意溺诗。
鉴止书屋
作者：弘历
朝代：清
体裁：古风

结搆率临池，是处富于水。璇源言其实，涵道言其理。书屋别一曲，爰名曰鉴止。动实滥于面，止乃彻其底。彻底鉴斯明，孰能混臧否。偶来俯空澄，心境两清美。不波胜其波，有鉴谓多矣。
鉴止书屋二首·其一
作者：弘历
朝代：清
体裁：七言绝句

鉴止由来澄弗浮，会心于是契深投。设其有鉴而无止，察察为明致诮不。
鉴止书屋二首·其二
作者：弘历
朝代：清
体裁：七言绝句

鉴欲分明知善恶，止当轻重有权衡。执中格物无踰此，讵可徒然书卷横。
鉴止书屋作歌
作者：弘历
朝代：清
体裁：古风

书屋两言额鉴止，鉴止之义真切已。古希六帝同其三，胜三独见元孙子。内安外顺沐天恩，诸邦庆八旬骈厎。知止不殆应斯时，然觉我心犹未已。安得九宇普三登，更复年年绥以屡。所求者多忧合多，书屋无言笑而矣。
鉴止书屋有会
作者：弘历
朝代：清
体裁：古风

书屋临碧沼，向名曰鉴止。不必言其他，可以返诸已。临五十三年，辟二万馀里。虽未大当致，亦可小康拟。此而弗知足，其欲将何底。知足徒云乎，惴惴增敬耳。
鉴止书屋有会
作者：弘历
朝代：清
体裁：古风

书屋近临水，因名曰鉴止。是虽即景乎，而应会实理。知进不知退，亢龙所以否。鉴而知其止，不失正斯美。设云举其事，繁不可偻指。
鉴波亭
作者：弘历
朝代：清
体裁：古风

名山以何称，处处有流水。或瀑或细溪，成池为难耳。是地得亩平，一泓可定矣。波每因轻风，然风有时止。波动定为静，何碍其鉴理。
鉴波亭
作者：弘历
朝代：清
体裁：古风

山泉处处有，多流却少停。设法贮成湖，乃得碧波渟。渟则明如镜，鉴波名以称。流盖动之属，停实静之形。偶临生别会，静照动弗能。照已照人者，斯语其聪听。
鉴波亭
作者：弘历
朝代：清
体裁：古风

泉流即为瀑，泉贮乃成波。陡峡曲涧间，波少瀑恒罗。是地平成贮，平故波纹拖。有风练影披，无风镜光磨。而我名以鉴，鉴之义若何。讵为整衣冠，衣冠何系么。允因察践履，践履关政多。是则一照间，宁渠资吟哦。
鉴波亭
作者：弘历
朝代：清
体裁：五言律诗

石泉率流下，设法贮无多。亦自堪称鉴，何妨此映波。云横任来往，峰竖镇嵯峨。不系意留恋，凭观可似么。
鉴波亭
作者：弘历
朝代：清
体裁：七言绝句

镜光晶朗复沄溶，亭子临波可鉴容。清会今朝又殊托，看开生面别唐宗。
鉴波亭叠壬寅诗韵
作者：弘历
朝代：清
体裁：五言律诗

溪亭跨石峡，峡口落泉多。平澈故非沼，竖飞也是波。响如答松谡，静以映峰峨。偶凭鉴须发，如霜增许么。
鉴远堂
作者：弘历
朝代：清
体裁：五言律诗

临湖搆虚榭，万顷一窗前。谢氏清明镜，米家书画船。空澄爱天水，飞跃任鱼鸢。触绪契神解，理诠复政诠。
鉴远堂
作者：弘历
朝代：清
体裁：七言绝句

宁云鉴远在涟沦，絜矩万几胥此寅。适有中丞达民瘼，遴差荆楚往勤询。
鉴远堂
作者：弘历
朝代：清
体裁：七言律诗

宿雨初收泮晓烟，虚堂鉴远凭冰筵。占将碧落千秋月，借得潇湘九夏天。夹岸垂杨啭黄鸟，傍堤密苇隐苍鸢。长河廿里新波涨，耐可中流一放船。
鉴远堂
作者：弘历
朝代：清
体裁：五言律诗

昆明欲乱流，且止慢登舟。耐可石桥过，聊因水阁游。凭窗惟一碧，寓意在三秋。设曰人伦鉴，艰哉任两眸。
鉴远堂
作者：弘历
朝代：清
体裁：五言律诗

水堂临漭沆，直与碧虚连。千顷犹意度，三壶祇目前。渊涵自今古，活泼任鱼鸢。若问源头处，涓涓在玉泉。
鉴远堂
作者：弘历
朝代：清
体裁：七言绝句

清漪一片渺无涯，鉴远因而堂额之。披望即时生别会，详遥忽近亦堪思。
鉴远堂
作者：弘历
朝代：清
体裁：古风

溪堂临昆湖，因之额鉴远。昨岁亦憩兹，视事传餐饭。两督摺报来，征苗逐贼遁。瓜寨贼之边，巢穴期穷铲。壁诗今见之，则已经岁宛。邪教窥兵虚，剿除不可晚。兵用不得已，愧我德失亶。伫捷凯旋征，楚民乐安产。
鉴远堂
作者：弘历
朝代：清
体裁：七言绝句

溪堂临水称鉴远，俯槛非徒玩渺渟。千里兰州廑远虑，剿番回欲悉情形。
鉴远堂
作者：弘历
朝代：清
体裁：七言律诗

玲珑玉蝀饮波长，西首堂称鉴远堂。每凭轩窗意无尽，四围图画水中央。鸢飞鱼跃同澄澈，云影天光会渺茫。即景设如参理趣，言诗宁藉起予商。
鉴远堂
作者：弘历
朝代：清
体裁：七言绝句

眼底空澄连万顷，鉴原由近远还同。设徒求远翻忘近，吾恐其间或蔽蒙。
鉴远堂
作者：弘历
朝代：清
体裁：古风

碧水阔而澄，其鉴易致远。聚散带行云，匼匝围遥巘。夫惟初无心，物呈照莫遁。咫尺且难穷，返躬愧惟赧。
鉴远堂
作者：弘历
朝代：清
体裁：七言绝句

祠傍书室俯湖清，鉴远因之久与名。却值无端靖苗逆，吟看题壁重惭情。
鉴远堂
作者：弘历
朝代：清
体裁：古风

虚明軮轧泯涯际，列眉远峰倒影翠。大秦玻璃首山铜，为照不过丈尺计。一碧万顷或未然，颇欣眼界阔无边。物之妍丑自呈鉴，宁须糊锡与摩旃。鉴人亦岂无神权，揭要虞书第二篇。
鉴远堂
作者：弘历
朝代：清
体裁：五言排律

谓目所尚明，曾闻冕旒蔽。谓目弗尚明，重华慎何事。絜矩有神权，大公具精义。苟惟察察勤，应有憧憧致。因临鉴远堂，即景书吾意。
鉴远堂口号
作者：弘历
朝代：清
体裁：七言绝句

灵祠侧畔有书堂，视事传餐憩所常。岂谓临波赏烟景，驿章望远正焦忙。
鉴远堂口号
作者：弘历
朝代：清
体裁：七言绝句

祠傍书屋俯沦涟，揣称为名岂偶然。鉴远应知必由近，毋容一指蔽当前。
鉴远堂口号叠已酉韵
作者：弘历
朝代：清
体裁：七言绝句

酉年憩此旧溪堂，祈澍之馀视事常。何意重征廓尔喀，竟成一例策军忙。
鉴远堂得句
作者：弘历
朝代：清
体裁：七言绝句

乙卯曾斯披捷音，溪窗虚俯远开襟。不无望幸今如昔，果接飞章报胜吟。
鉴远堂有会
作者：弘历
朝代：清
体裁：古风

水监亦云可，坦荡含虚明。即景非畅观，怵然廑衷情。远固不易鉴，近尤可畏增。一指设当前，泰山失峥嵘。冕旒虽蔽目，未形视宜精。察察岂为佳，恢恢良足称。
鉴远堂祠旁建屋数宇开窗纵目一碧万顷因题曰鉴远堂
作者：弘历
朝代：清
体裁：七言律诗

湖上新居小驻骖，开窗万顷碧波涵。云容水态从头会，秋月春风取次探。讵事嬉游忘炯戒，拟将馀暇托清耽。雕甍不饰崇淳朴，比似卑宫尚觉惭。
鉴远堂自警
作者：弘历
朝代：清
体裁：七言律诗

数顷诚然万顷幻，堂临鉴远引予思。人情物理胥应审，夕惕朝乾岂易持。念一设如忘敬怠，里千必致谬毫釐。遥洵在彼近在此，方寸何须照骛驰。
钓台
作者：弘历
朝代：清
体裁：古风

直钩奸周于渭滨，宋志奚称乾宁军。地之相去数千里，一东一西殊不伦。太白三千六百钓，千秋公案谁能料。豪情健笔赋逸词，寻行数墨岂为较。归愚谓指地轴言，审然此处台应存。
钓鱼
作者：弘历
朝代：清
体裁：古风

一川金紫明斜照，清溪翠壁天然妙。竿丝偶弄非梦罴，瀺灂游鳞俯可眺。今来古往钓鱼人，不知却被鱼儿钓。
钓鱼
作者：弘历
朝代：清
体裁：五言绝句

跂石弄竿线，蓼波漾烟翠。岂乏釜�烹，为爱沧浪意。
钓鱼台
作者：弘历
朝代：清
体裁：古风

钓鱼台水别一源，夥于台下涌洌泉。亦受西山夏秋潦，漫为沮洳行旅艰。迩来治水因治此，大加开拓成湖矣。置闸下口为节宣，汇以成河向东酾。分流内外护城池，金汤万载巩皇基。众乐康衢物滋阜，由来诸事在人为。
钓鱼戏题
作者：弘历
朝代：清
体裁：七言绝句

野水苍烟曲岸滨，持竿意不在求鳞。了知跽饵劳劳者，人匪钓鱼鱼钓人。
钓鱼戏题三首·其一
作者：弘历
朝代：清
体裁：七言绝句

鱼矶芳饵满堆盘，历夏何曾试线竿。却恐孤他勤伺候，垂钩聊试对秋滩。
钓鱼戏题三首·其三
作者：弘历
朝代：清
体裁：七言绝句

钓意由来非钓鱼，水天空阔朗如如。紫溪翁与烟波叟，无事希他偶似诸。
钓鱼戏题三首·其二
作者：弘历
朝代：清
体裁：七言绝句

水冷秋湖鱼懒嘬，片时空坐蓼花滨。中涓窃议非时矣，知尔诚为善钓人。
钓鱼矶
作者：弘历
朝代：清
体裁：五言律诗

园中无不有，矶有钓鱼名。铗笑食无尔，竿嫌水至清。便因取意适，未觉罢心营。我独思贤策，戒哉徒羡情。
钓鱼矶
作者：弘历
朝代：清
体裁：七言绝句

新蒲绿水泳文鳞，偶坐花矶理钓纶。笑我尘心无好梦，几曾得遇渭滨人。
钦天监奏立夏占风因成是什
作者：弘历
朝代：清
体裁：古风

昨日诚南风，过盛虑阻云。今日司天台，奏报佳占欣。立夏巽风应，岁美书所云。其然岂然乎，书更始何人。人岂能窥天，预定美恶分。况风本无定，百里不同伦。此南彼或北，左券操讵真。吾惟恊雨旸，课验非所勤。
钦差工部侍郎梦麟总河白钟山等奏报荆山桥疏浚工成命议叙董事诸臣诗以纪事
作者：弘历
朝代：清
体裁：古风

去年秋溢孙家集，大事茭楗塞决口。馀波泥淀荆山桥，微湖路塞水不受。连延数郡被灾沴，未涸春田农束手。加赈聊以救目前，善策亟为筹其后。冬官之亚适随銮，相度疏排汝其懋。南北河臣胥本责，毋分疆界连臂肘。集役备物发帑偿，守土臣职晋也就。同心合力勉宣防，岂在清尘供奔走。瀹浚两月工始成，荆山水泄四臣奏。二麦虽已失饼饵，大田庶可播畎亩。酬劳奖绩尔则应，消患致和吾益忸。
钦揖仿赵孟頫设色山水
作者：弘历
朝代：清
体裁：五言律诗

下笔似云烟，王孙法则然。奥区开白屋，薄雾过青天。谢客绝三径，消閒展一编。不为章句学，意寓画中宣。
钩填淳化阁法帖成因题以句
作者：弘历
朝代：清
体裁：七言律诗

重镌阁帖事双钩，石版既成斯赘旒。却命廓填排十册，回看初拓胜三筹。解书那易工中选，得貌应从神外求。惜纸因之惜摹本，中郎恍遇步兵俦。
钱塘观潮歌
作者：弘历
朝代：清
体裁：古风

向闻钱塘潮最奇，江楼凭几今观之。更闻秋壮春弗壮，弗壮已匪夷所思。两山夹江龛与赭，舋束长流逼东泻。海潮应月向西来，恰与江波风牛马。江波毕竟让海波，回澜退舍如求和。洪潮拗怒犹未已，却数百里时无何。于今信识海无敌，苞乾括坤浴渊魄。何处无潮此处雄，雄在奔腾旋荡激。蓂茁三叶及落三，皆最胜日期无淹。我来正值上巳节，晴明遥见尖山尖。须臾黯黮云容作，似是丰隆助海若。天水遥连色暗昏，倏见空际横练索。旁人道是潮应来，一弹指顷堆银堆。疾于风樯白于雪，寒胜冰山响胜雷。砰硡礌硠礴磅磕，紞紞啍啍吼哕哕。流离顿挫无不兼，回斡旁喷极滂沛。地维天轴震撼掀，天吴阳侯挟飞廉。蛟龙鼓势鱼蟹遁，长鲸昂首嘘其髯。榜人弄潮偏得意，金支翠旗箫鼓沸。忽出忽入安其危，但过潮头寂无事。因悟万理在人为，持志不定颠患随。迟疑避祸反遭祸，几不见笑于舟师。
钱汝诚录西巡旧作小册以进口号调之
作者：弘历
朝代：清
体裁：七言绝句

汝诚此意我先知，正是催诗非录诗。庚午数过丙寅倍，倍斯何必可虚其。
钱清镇
作者：弘历
朝代：清
体裁：七言绝句

循吏当年齐国刘，大钱留一话千秋。而今若问亲民者，定道一钱不敢留。
钱维城仿黄公望秋山
作者：弘历
朝代：清
体裁：七言绝句

秋入兴安万窍吹，山苍云白树参差。扈游自写胸中趣，却说无端仿大痴。
钱维城叠嶂飞流
作者：弘历
朝代：清
体裁：古风

飞流擘山落，每与山争雄。蓄极发故盛，澎湃喷长空。英英吐白云，还似从银龙。
钱维城寒斋对话图
作者：弘历
朝代：清
体裁：七言绝句

万玉声敲飒沓风，茅堂对坐地炉红。高谈不涉人间世，疏仡无怀商榷中。
钱维城山水画
作者：弘历
朝代：清
体裁：五言律诗

是处合消閒，林扉早闭关。峰依云蕴藉，波激响潺湲。俗客何能到，尘情尽可删。扁舟载野鹤，奚往定孤山。
钱维城岁寒三友
作者：弘历
朝代：清
体裁：七言绝句

细莎文石俯清潭，所遇欣于益者三。和汝南将向河内，金兰水部雅相堪。
钱维城峭壁寒林
作者：弘历
朝代：清
体裁：七言绝句

枯枝无叶有丹青，架水天然合草亭。过壁烟云饶变态，倚栏高士独延停。
钱维城松下看泉
作者：弘历
朝代：清
体裁：七言绝句

忆昔盘阿盘涧滨，翰臣土画命传真。松声泉韵都依旧，岂意伊人作古人。
钱维城松下看泉
作者：弘历
朝代：清
体裁：七言绝句

田盘胜以松泉石，即景曾经内翰图。张壁居然成古画，松泉石少异初乎。
钱维城松下看泉仍用乙已韵
作者：弘历
朝代：清
体裁：七言绝句

松泉本自富于此，不借为图胥自图。扈翰偶令写其妙，岂知古缋并观乎。
钱维城松下看泉仍用乙巳韵
作者：弘历
朝代：清
体裁：七言绝句

泉声松韵诚难写，松韵泉声实自图。挂壁列庭相映者，谁宾孰主若斯乎。
钱维城松下看泉四叠乙已韵
作者：弘历
朝代：清
体裁：七言绝句

从来九叠十全罢，斯甫四番待咏图。却忆侍臣图此者，南云千里亦知乎。
钱维城松下看泉用乙已韵
作者：弘历
朝代：清
体裁：七言绝句

当年扈跸人何往，仍此看泉松下图。逸少兰亭佳语在，后今视昔岂殊乎。
钱维城林塘泛艇
作者：弘历
朝代：清
体裁：五言绝句

叶舟泛空阔，去住随所如。不拟潇湘意，嫌袭吊三闾。
钱维城江山揽胜图
作者：弘历
朝代：清
体裁：五言律诗

扈跸曾昔日，留图值此朝。春江铺淡沱，云岫耸岧峣。入揽胜无尽，成吟兴亦超。而其人故矣，倪沈视同遥。
钱维城溪亭秋色
作者：弘历
朝代：清
体裁：七言绝句

笠亭四柱晓秋新，树有风情山有神。怀抱正如天共远，独思宋玉彼何人。
钱维城远涧泉声图
作者：弘历
朝代：清
体裁：五言律诗

田盘搆石室，素壁著成图。映发山容秀，萦回水态纡。纵眸遥箔外，侧耳静琴俱。画境相参处，难分殊不殊。
钱舜举山居图长卷
作者：弘历
朝代：清
体裁：古风

未闻巢由买山隐，巢由隐处定名山。五亩之园千古计，数椽草堂终日閒。高贤群结忘年友，旧句应同半偈删。䤨槻岂必传灵运，吾亦游神于此间。
钱谷千山烟雨即用图间原韵
作者：弘历
朝代：清
体裁：五言绝句

后溪水已涨，前溪路复幽。蓑笠一身雨，生涯半叶舟。
钱谷惠山煮泉图
作者：弘历
朝代：清
体裁：五言律诗

腊月景和畅，同人试煮泉。有僧亦有道，汲方逊汲圆。此地诚远俗，无尘便是仙。当前一印證，似与共周旋。
钱谷春山图
作者：弘历
朝代：清
体裁：七言绝句

园中松竹自扶疏，园外春光已鬯如。不出户庭非懒置，一心含蕴觉无馀。
钱谷春林烟雨
作者：弘历
朝代：清
体裁：七言绝句

淅沥轻丝黯淡烟，春林润意霭吴天。何当移置畿千里，三寸均教沾大田。
钱谷杜甫诗意图
作者：弘历
朝代：清
体裁：七言绝句

五月江深草阁时，桤林飒飒引寒飔。传神设拟杜工部，坐对嘉宾定是谁。
钱谷松阴趺坐
作者：弘历
朝代：清
体裁：七言绝句

倚松高士松其颜，同异宁生分别间。坐忘本不事采药，傍人漫拟是槐山。
钱谷秋林读书图
作者：弘历
朝代：清
体裁：七言绝句

气爽云閒今古情，匡床拥膝有书横。揣称更待赋成日，宋玉应教畏后生。
钱谷郭外茅堂即用其韵
作者：弘历
朝代：清
体裁：七言绝句

水在堂前月在天，楞伽一卷阅青莲。漫言城市原相近，心谢繁华境即仙。
钱谷高树飞泉即用其韵
作者：弘历
朝代：清
体裁：七言绝句

苍松翠柏布阴浓，下有流泉陡涧淙。拱手幽人相问答，恰如彼此仰高峰。
钱贡溪山雅集图
作者：弘历
朝代：清
体裁：古风

四围绿竹草堂閒，堂背老松独苍然。客来不速知主贤，尊酒簋二足宾筵。古今商㩁无俗言，观画可以论世焉。尔时祇合娱林泉，有谁为赋白驹篇。
钱选 其一 四季平安图
作者：弘历
朝代：清
体裁：七言绝句

古铜樽里众花攒，绽酷炎依开冱寒。瓶史漫訾违月令，喜他四季咒平安。
钱选 其二 四季平安图
作者：弘历
朝代：清
体裁：七言绝句

荷不经冬�夏无，霅溪别撰特新殊。虽然设展群芳谱，万卉原看一晌俱。
钱选三蔬图用旧臣高士奇题韵·其一
作者：弘历
朝代：清
体裁：七言绝句

留下寻那见草堂，三蔬展尚欲生香。炽然一切有为法，了识何曾者个忘。
钱选三蔬图用旧臣高士奇题韵·其三
作者：弘历
朝代：清
体裁：七言绝句

玉堂侍从暂家居，博古馀閒学圃蔬。此意足惊俗耳目，不堪兼致绝交书。
钱选三蔬图用旧臣高士奇题韵·其二
作者：弘历
朝代：清
体裁：七言绝句

离披畦畔复篱根，淡味端知胜硕豚。偶忆湖西亲所见，绿含烟甲湿黄昏。
钱选桐阴抚琴图
作者：弘历
朝代：清
体裁：七言绝句

动操四山皆响然，传神真擅霅川钱。一时把卷销春烛，认取和平是大弦。
钱选清江渔艇
作者：弘历
朝代：清
体裁：七言绝句

澄潭网集颇嫌喧，一对烟篷出水村。椎髻蓬头自团聚，逍遥那羡武陵源。
钱选牡丹碧桃用杨维桢吴宽题句韵 其一 牡丹
作者：弘历
朝代：清
体裁：七言绝句

生面偏工正面花，天然富贵炫京华。太真设与相衡校，醉后丰姿可似耶。
钱选牡丹碧桃用杨维桢吴宽题句韵 其二 碧桃
作者：弘历
朝代：清
体裁：七言绝句

相宜锦籞亦宜村，尽得风流泯迹痕。却顾鼠姑如致语，殿春早让擅花园。
钱选石榴
作者：弘历
朝代：清
体裁：七言绝句

火齐囊盛冷玉珠，枝头绿叶蔚相扶。熟来佳实天然剖，诡辩夷维更藉无。
钱选秋江待渡图
作者：弘历
朝代：清
体裁：五言律诗

白露泫菰蒲，秋烟暝碧湖。劳情定谁氏，矫首赋邛须。倒影山衔翠，欺霜枫染朱。底誇航苇渡，彼岸却成殊。
钱选秋江待渡图·其一
作者：弘历
朝代：清
体裁：六言诗

白苇丹枫两岸，鸥波烟艇中流。不肯飘然径渡，凭消望里清秋。
钱选秋江待渡图·其二
作者：弘历
朝代：清
体裁：六言诗

秋崖小立斯须，一叶扁舟可呼。朅咏霅溪诗意，邈思天水画图。
钱选蜀葵狸奴图
作者：弘历
朝代：清
体裁：七言绝句

紫萼红葩相间开，薰风流丽衬莓苔。雪奴昂首垂涎望，可有滕王蛱蝶来。
钱选观梅图用旧作此题韵
作者：弘历
朝代：清
体裁：七言绝句

一稿何妨写两姿，依然梅鹤子妻随。漫嗤薪积后居上，笔趣亦论神会时。
钱选锦葵百合
作者：弘历
朝代：清
体裁：七言绝句

葵花黄映百合白，漫议风吹弗递香。意寓丹心虽向日，先容有藉亦其常。
钱陈群之孙钱端进其曾祖母所画四子讲德及陈群书论合卷阅毕还之俾为其家世珍并题是什
作者：弘历
朝代：清
体裁：七言律诗

王褒四子讲德论，贤母为图令子书。却忆石渠经袐弆，俾还香树作家储。一之为甚岂可再，其或有因益怆予。触目不堪怀旧处，南来老辈半雕疏。
钱陈群养疴归里进途中所作诗因用其会锦春园和杜韵诗率题书赐
作者：弘历
朝代：清
体裁：古风

北海惟客待，杜陵讵身谋。胜会开名园，新诗步秦州。犹记陛辞时，流火方新秋。何事大江北，閒寻溪壑幽。养疴许谢庄，遁迹非田畴。故乡山水佳，药饵颇易求。颐摄冀良愈，待泛还朝舟。江头有锦春，何妨一命游。几杖儿孙侍，樽核宾从稠。江湖信可乐，廊庙岂忘忧。迟迟有深意，欲迈还停收。况彼五亩间，卷阿我曾留。即是矢音地，扈赓忆从头。诗筒附奏笺，翰苑传风流。故知解脱心，疾等浮云浮。从兹一苇南，遥望心与悠。
钱陈群奏抵家乡信至诗以赐答
作者：弘历
朝代：清
体裁：七言律诗

就道轻舆发残腊，高年抵里尚初春。逾三千路廑食履，望九旬身超类伦。幅幅书笺仍健逸，章章和句总清新。香山适接还乡信，即景尤思扶鹿人。
钱陈群奏进所书登岱祝釐颂及御制诗文并赓韵诗册至因成是什书以赐之
作者：弘历
朝代：清
体裁：七言律诗

平原此日巡方驻，秀水多时奏牍钦。万有言馀亲手写，三千里外故人心。可知食履益康健，具见颂扬笃悃忱。冬月定当重晤面，健谈兴自勃知音。
钱陈群奏进谢恩诗至即以其韵答之
作者：弘历
朝代：清
体裁：七言律诗

宣毫端砚常随侧，即景摛词每寓钦。何必多思甫老句，所无逸缅旦公心。往来笔札如觌面，赓和篇章每托忱。善颂虽卿颇自许，不忘规更伫佳音。
钱陈群故诗以志惜
作者：弘历
朝代：清
体裁：七言律诗

沈去钱存势已孤，徒观遗奏故人无。江南忽尔失二老，天子原非友匹夫。蒙邑应成蝶醒梦，香山那复鹿重扶。诗邮罢趁北风寄，郢垩怜亡为质吾。
钱陈群故诗以志惜
作者：弘历
朝代：清

沈去钱存势已孤，陡观遗奏故人无。江南忽尔失二老，天子原非友匹夫。蒙邑应成蝶醒梦，香山那复鹿重扶。诗邮罢趁北风寄，郢垩怜亡为质吾。
钱陈群进铜如意因成口号
作者：弘历
朝代：清
体裁：七言绝句

古制朴还古色穆，须知寓义有多端。九州万物同如意，正是为君之所难。
铁如意
作者：弘历
朝代：清
体裁：七言绝句

握君镕铁是谁夫，如有意何如意无。怀浚穆然挥色相，季伦鄙矣击珊瑚。
铜印诗
作者：弘历
朝代：清
体裁：古风

厄鲁久荡平，屯田辟耕畷。掘土得铜印，将军呈京阙。文曰太尉印，宣光年颁发。正史虽无考，彝尊集可掇。其书高丽后，昭宗年号揭。数百岁月湮，隐现有时节。北元国未亡，南宋难同列。南人率左袒，正论谁衷折。谦益瀛国公，其事益瞽说。
铜雀瓦砚歌
作者：弘历
朝代：清
体裁：古风

偶忆瓦砚或尚有，居然此器呈座右。未央铜雀各存一，贮之乾清题句久。斯盖其次未经咏，徒命西清试吟手。重观历历作古人，不觉怅然为搔首。四时代嬗刻无停，信哉何物如汝寿。然予更复致疑焉，瓦片识年理难剖。即今宫殿黄瓦覆，何曾一一年岁镂。或云六朝好事者，所仿为之志不朽。此事虽假亦久哉，恶知非真亦非苟。
铜雀瓦砚歌
作者：弘历
朝代：清
体裁：古风

范土为瓦瓦成石，石瓦土兮谁本质。摩挲苍玉认前朝，尚有建安年可识。相州当日筑高台，鸳瓦精传陶氏术。铅丹细捣杂胡桃，大浸稽天不漏滴。贮歌藏舞鄙齐云，更拟二乔陈笋席。仲谋孟德今何在，相争霸业春冰释。铜雀荒凉荆棘丛，谷陵迁变匪朝夕。遂使多于帛缕物，一器千金乃不易。何人规为润色生，洼尊圆月中绳尺。岁月既久火性沉，润似端溪老坑出。松滋宝帚获嘉朋，书媒文亩资幽适。讵数虢州土贡佳，呵之直欲流神液。寄情竹素玩古今，松雪斋中想捉笔。非人磨墨墨磨人，东坡果入维摩室。
银削刀土尔扈特亲王荣伯克多尔济所进也
作者：弘历
朝代：清
体裁：古风

书刀古遗法，乌孙何当有。然彼亦有经，削刻资工手。羊角为之室，护以银花扣。内外映虚明，匒匌簇雕镂。微物表至诚，那论好与丑。筑氏谢成规，牛家曾删谬。昔为毳幕珍，今作棐几友。还拟问昆吾，斯得所托否。
银杏
作者：弘历
朝代：清
体裁：七言绝句

老干阴森寻丈馀，数人连抱峙阶除。金颠元踬明消灭，一例无心阅幻如。
银汉
作者：弘历
朝代：清
体裁：五言律诗

银汉欲斜倾，秋宵色倍明。浪传西蜀到，不共海潮盈。玉斗萍疏点，金风浪细生。黄姑相望处，幽恨未能平。
银镜
作者：弘历
朝代：清
体裁：古风

眼镜不见古，来自洋船径。胜国一二见，今则其风盛。玻瓈者过燥，水晶温其性。目或昏花者，戴之藉明映。长年人实资，翻书棐几凭。今四五十人，何亦用斯竞。一用不可舍，舍则如瞀定。我兹逮古稀，从弗此物凭。虽艰悉蝇头，原可读论孟。观袖珍逊昔，然斯亦何病。絜矩悟明四，勿倒太阿柄。
锡封辉特亲王阿睦尔撒纳等谢恩朝见诗以纪事
作者：弘历
朝代：清
体裁：七言律诗

初秋款塞柏冬权，山馆来迎表寸丹。中国怀柔宁过厚，远人礼数且从宽。乍瞻大典身犹踧，得厕亲藩意倍欢。宠示诸侯王上位，汉家终是畏呼韩。
锤峰歌
作者：弘历
朝代：清
体裁：古风

在天有六星，开德宣符赞鸿运。在地有昆崙，嵥然中峙四维镇。昆崙一支走华区，坛曼案衍群峰都。五岳五镇列方隅，扼吭拊背据其枢。神禹行水迹虽遍，天秘地钥无繇见。小试仅得及底柱，至今疏导传宇县。灵皋奥壤应有待，乃回尧顾怡八彩。带河襟巘辟仙庄，卓然峰立东冈在。东冈峰立初无名，象形阐义锡嘉称。宇宙以来便有此，惟圣人通天地情。造物妙在垆锤间，奉三要达神明权。平施称物无容意，治崇金鉴千秋传。八柱何当一已足，马援标名笑铜沃。春来簇簇自为绣，雪后晶晶幻成玉。穹窿高矗飞云流，亭亭入望偏宜秋。一轮冰镜正圆满，凭将挂著千山头。
锤峰落照
作者：弘历
朝代：清
体裁：五言绝句

西日隐东峰，天光入水底。披襟松籁寒，千林纷翠紫。
锦云良骏歌
作者：弘历
朝代：清
体裁：古风

甲辰之秋猎木兰，一箭曾以殪双鹿。乙巳之秋猎木兰，惊麃奔迸穿马腹。是皆御此锦云骏，合以为图纪俊独。中鹿飞驰乃其常，虑近乎誇吟兴束。麃过弗惊则真驯，可阙长言咏英躅。即今南苑小试蒐，何异清道后驰逐。骥不称力称其德，骏有之哉越凡畜。老年大异壮年时，弗待谏知弗及夙。然因即事忆相如，宁渠兴轩增面恧。
锦云骓叹
作者：弘历
朝代：清
体裁：古风

良马有良德，不在骁腾在持重。如其两者能兼全，是则神骥之接踵。锦云骓斯实有焉，惜哉齿长骨已耸。五台跋雪山，馀骑蹒跚稳弗动。怀柔行潦途，滑刺中如步平垄。迩年养老育内厩，饲秣仍教慎筥稯。时命牵来一抚视，四蹄木强嗟�肿。昂首长鸣意若云，心有馀而身难勇。久经致力应致怜，讵谓天闲今乏大宛种。
锦州道上再依皇祖诗韵
作者：弘历
朝代：清
体裁：五言律诗

沛里行行远，二陵望渺冥。郡城新埤堄，塞野俨藩屏。工作验经过，民风问憩停。究因攻畚锸，逭赋惠烟坰。
锦州道上恭依皇祖诗韵
作者：弘历
朝代：清
体裁：五言律诗

久困城方下，当年迹窈冥。驿铺坦荡道，山展昼图屏。五字瑶编什，一时翠跸停。无非廑守器，乐利验村坰。
锦州道中
作者：弘历
朝代：清
体裁：七言律诗

筑场纳稼野村閒，羽盖逶迤展谒还。七萃翘心指帝里，万年愉色奉慈颜。潦澄急水将慢水，秋老松山复杏山。尽是开基用武地，时平益切守成艰。
锦州道中书事
作者：弘历
朝代：清
体裁：五言律诗

更戍图攻地，当时尅取难。终焉降师范，何有赖呼韩。事已登青史，名犹籍锦官。两金久耆定，一例蜀民安。
锦州道中得诗二首·其一
作者：弘历
朝代：清
体裁：七言律诗

山村行尽复河干，佳景分明缓辔观。叆靅云容频酿雪，迷茫峰态正生寒。已欣积素平铺玉，更望遥空碎剪纨。屈指为期三百六，祈年心得几时宽。
锦州道中得诗二首·其二
作者：弘历
朝代：清
体裁：七言律诗

风沙碍眼手频摩，凭轼还听劳者歌。只为关山须阅历，顿教时序暗经过。辽西界是辽东界，急水河归慢水河。千古青山愁不染，抺云几点列青螺。
锦树
作者：弘历
朝代：清
体裁：七言律诗

锦树无端见一枝，山庄春色又如斯。石渠早庋关全画，芸阁常吟杜牧诗。绿绮叶中标爓爓，白珠露下滟离离。朱批奏摺犹馀沈，忙里偷闲遂写之。
锦树
作者：弘历
朝代：清
体裁：七言律诗

锦树高低倚翠嶒，风前作态恰相应。霜飞碧落天容与，曦晃赤城霞蔚蒸。讵必芝兰誇有味，还教松柏结为朋。山灵点染工神术，画里关穜得未曾。
锦树三首·其一
作者：弘历
朝代：清
体裁：七言绝句

初来浓绿尚缜纷，逾月栖迟秋已分。举目连林试骋望，新红几点又堪欣。
锦树三首·其三
作者：弘历
朝代：清
体裁：七言绝句

已看飒沓未槎枒，一㡧遥峰乱晚霞。特是山灵能解事，设来孤注斗春华。
锦树三首·其二
作者：弘历
朝代：清
体裁：七言绝句

含晖爓爓复飞飞，韎韐玫瑰是也非。林下麌麌忽行过，锦张天鹿出唐机。
镇海寺·其一
作者：弘历
朝代：清
体裁：七言绝句

如来按指海生光，擎以须弥芥子藏。山寺括馀三藏义，镇之不更费言长。
镇海寺·其三
作者：弘历
朝代：清
体裁：七言绝句

莫谓沧瀛去此遥，何人于是误名标。宾王可识咏灵隐，观海依然更对潮。
镇海寺·其二
作者：弘历
朝代：清
体裁：七言绝句

文殊示迹五斯台，瞻礼于今五度来。来去今胥不可得，忘言初地且徘徊。
镇海寺·其四
作者：弘历
朝代：清
体裁：七言绝句

佛殿边傍别一区，三间精舍坐斯须。二难前后曾图景，谁识都成旧迹乎。
镇海寺即目·其一
作者：弘历
朝代：清
体裁：七言绝句

前朝冒雪未登临，今日春和试重寻。不必升堂还入室，钟声早觉空尘心。
镇海寺即目·其三
作者：弘历
朝代：清
体裁：七言绝句

向来看寺原如画，此际分明画里人。欲问陌头凝望者，果真谁是主和宾。
镇海寺即目·其二
作者：弘历
朝代：清
体裁：七言绝句

一溪流水沿洄落，几栈迥蹊曲折跻。除却云栖上天竺，世间何处更堪齐。
镇海寺四首·其一
作者：弘历
朝代：清
体裁：七言绝句

海印发光按指际，尘劳先见举心时。设云此是第一谛，无我无人语出谁。
镇海寺四首·其三
作者：弘历
朝代：清
体裁：七言绝句

过去波罗似重听，何来窣堵见新安。不殊调御金刚句，一切有为如是观。
镇海寺四首·其二
作者：弘历
朝代：清
体裁：七言绝句

灵隐居然见海潮，有人却议近和遥。如如大士莲花座，一例无心付剥蕉。
镇海寺四首·其四
作者：弘历
朝代：清
体裁：七言绝句

大地周遭自海中，镇之本不费其功。欲咨五鬘乘狮者，此是色乎抑是空。
镊白
作者：弘历
朝代：清
体裁：古风

白黑甚分明，因之善恶喻。白善黑为恶，人所共知素。而亦有时异，乃在发与须。喜黑恶其白，善恶斯顿殊。黑善白反恶，黑白色非改。以其托非地，黑吉白成悔。好恶与妍媸，人情鲜定期。因之欣戚生，冷看真成痴。然复更有说，须发老始白。人孰不愿老，于白何须责。既白而又镊，是为欲无厌。镊者非痴何，抒怀成口占。
镊白
作者：弘历
朝代：清

鬃发星星不胜镊，髭须点点尚堪镊。两歧之物应暗笑，何厚于须薄于发。好少恶老人情然，亦有不同为变迁。昨近庆典赐举业，颇有履历增其年。好恶恶好非颠倒，世间古道今应少。对隆王昌非所知，但知坊记不言老。
镊白
作者：弘历
朝代：清
体裁：古风

鬓发星星不胜镊，髭须点点尚堪镊。两歧之物应暗笑，何厚于须薄于发。好少恶老人情然，亦有不同为变迁。昨近庆典赐举业，颇有履历增其年。好恶恶好非颠倒，世间古道今应少。对隆王昌非所知，但知坊记不言老。
镜
作者：弘历
朝代：清
体裁：五言绝句

人以鉴妍媸，我以鉴臧否。摩挲照胆寒，莫使纤尘累。
镜
作者：弘历
朝代：清
体裁：七言绝句

满月光明秋水流，共人欢喜共人愁。塞山碛草归清照，个里曾无一点留。
镜亭
作者：弘历
朝代：清
体裁：七言绝句

一朵峰亭临镜水，亭得镜名乃所以。玉镜台实雅相宜，闻道太真物即此。
镜光亭
作者：弘历
朝代：清
体裁：七言绝句

临水虚亭号镜光，微风不动液池沧。岸傍人柳非昔树，常乃幻知幻是常。
镜光亭口号
作者：弘历
朝代：清
体裁：七言绝句

亭以临湖号镜光，镜原非镜偶相方。输他八柱无知识，不照之中照有常。
镜光亭口号
作者：弘历
朝代：清
体裁：七言绝句

冻则冰光融水光，祗馀镜字占其常。设从未号镜前看，又似光从太古章。
镜喻
作者：弘历
朝代：清
体裁：古风

一镜照如是，千镜亦如是。问汝镜中人，奚以别彼此。人本能照镜，谓镜能照人。一二二而一，谁知疏与亲。对镜趺而坐，相忘各自然。香闺曼睩人，却与辨媸妍。人訾今镜新，云是古镜好。是谓失其珠，而数他人宝。明镜暗其背，是以纳万象。设令通体明，一物不能状。见镜斯镜照，是照不在镜。寂灭见照根，炯然常清净。
镜喻
作者：弘历
朝代：清
体裁：古风

青铜摩以旃，照形已无遗。近代泰西法，玻瓈更新奇。然均藉人工，水银涂抹资。其未涂水银，素片玻瓈辉。可以施窗棂，外物瞭然窥。山亭偶用此，徒缘观峰姿。孰知别有得，新趣请言之。亭暗而外朗，承以西峰晖。通彻玻瓈窗，西峰触影披。不镜而获鉴，实匪伊所思。回廊数人行，乔树瞰鸟飞。曰幻幻既否，曰真真又非。宫疑广寒悬，城似乾闼巍。炙毂莫能辨，椎轮谁所为。宇宙此有素，造物诚无私。
镜桥
作者：弘历
朝代：清
体裁：七言绝句

冰镜寒光水镜清，清寒分判一堤横。落虹夹水江南路，人在青莲句里行。
镜桥
作者：弘历
朝代：清
体裁：七言绝句

匪垂虹影讵拖绅，何处空明可著尘。若道湖光宛是镜，阿谁不是镜中人。
镜桥
作者：弘历
朝代：清
体裁：七言绝句

清游半晌畅清吟，足副前朝骋望心。宛转镜桥回棹处，任谁讶认是山阴。
镜水斋
作者：弘历
朝代：清
体裁：七言绝句

形若菱花澄若空，妍�不示自临中。无于水监于民监，周诰分明验异同。
镜水斋
作者：弘历
朝代：清
体裁：五言律诗

朴斋近临沼，上下总含空。印月宁嫌冻，不波那碍风。宜吟真是趣，付物祗由公。谁曰无于水，于民此正同。
镜水斋
作者：弘历
朝代：清
体裁：古风

水裔斋名镜，镜斋都藉水。水固擅其能，镜斋则所尔。然而其所中，宾主又分矣。斋宾镜实主，炽然殊彼此。既思斋有实，镜乃虚名比。于此名实间，炙毂辩难拟。谁能去安排，忘言悟至理。
镜水斋口号
作者：弘历
朝代：清
体裁：五言绝句

铜鉴衣冠正，人鉴善恶知。閒斋名镜水，清浊别于兹。
镜水斋有会
作者：弘历
朝代：清
体裁：五言律诗

斋前春水生，因绎镜之名。动或波澜混，静方形色明。寄言来照者，应识有为呈。一语更称约，其端两在清。
镜水斋杂言
作者：弘历
朝代：清
体裁：古风

循廊至侧斋，斋牖临清泚。徐观旧额名，两字曰镜水。水镜鉴人面，白发较增矣。繄予近懒吟，归政理应尔。兼之望捷切，兴乏句摛绮。因悟一之忧，乃赢十之喜。喜春雨片时，忧楚兵千里。杂言多识愁，杜老先标旨。
镜江楼
作者：弘历
朝代：清
体裁：五言律诗

有象皆呈照，无风亦作澜。何妨大圆镜，遂凭一层栏。云散高空净，潮来两岸宽。金山即蓬岛，讶却向西看。
镜治斋作歌
作者：弘历
朝代：清
体裁：古风

昆明有阁曰治镜，此地有斋曰镜治。胥以俯澄而得名，治镜镜治非二义。镜之于古诚未逮，镜之于今实增愧。未逮增愧之不遑，何可腆颜云治遂。然而时存此愧心，庶几无大陨越致。
镜清斋
作者：弘历
朝代：清
体裁：七言绝句

临池搆屋如临镜，那藉㫋摩亦谢模。不示物形妍丑露，每因凭切奉三无。
镜清斋
作者：弘历
朝代：清
体裁：七言律诗

冰床原辗镜中来，据榻回看镜面开。自有一方呈照鉴，本无半点惹尘埃。延虚恰喜栏边竹，入影犹疑缶里梅。收得腊前雪盈盎，三清便与试茶杯。
镜清斋
作者：弘历
朝代：清
体裁：五言律诗

冰床舣石岸，芸牖俯琳渠。内外皆含朗，凝融那碍虚。言清真莫若，拟镜更谁如。漫虑无鱼诮，凌糊且不渔。
镜清斋
作者：弘历
朝代：清
体裁：古风

冰镜盖如铜，水镜如玻瓈。为鉴虽云同，虚实有不齐。水或风吹浪，冰或尘翳泥。均足碍其鉴，照者因致迷。然尘犹可拭，风则谁阻之。内虚而外实，体用两相宜。玩象得中孚，爰以示端倪。
镜清斋
作者：弘历
朝代：清
体裁：五言律诗

凌床轣辘行，斋阁憩吟评。却喜冰犹结，应非水至清。拂檐堤柳弱，傍座窖花荣。惟是怀三鉴，安能逸一情。
镜清斋
作者：弘历
朝代：清
体裁：五言律诗

水斋液池裔，纡跸小停留。数月方一至，中心惟觉羞。监民兹有会，育物那无愁。明日临迁座，虔居合戒游。
镜清斋
作者：弘历
朝代：清
体裁：五言律诗

池上搆斋虚，池光漾绮疏。讵将形示物，每以鉴开予。照胆何须尔，澄怀祗淡如。设诚因水喻，亦欲戒无鱼。
镜清斋
作者：弘历
朝代：清
体裁：五言律诗

溪斋澄可鉴，遂以额檐楹。底论冰和水，一般朗且明。讵惟怡俯睇，更以絜深情。自问敕几处，能乎似镜清。
镜清斋
作者：弘历
朝代：清
体裁：七言绝句

结为冰与融为水，一例当前镜影清。却忆宣尼荅师也，无鱼有戒验人情。
镜清斋
作者：弘历
朝代：清
体裁：五言律诗

虽冻仍含照，便风亦不波。何须忆流荡，耐可免倾颇。陟想鱼将负，飞犹雁未过。雪花拂益朗，真觉胜旃摩。
镜清斋
作者：弘历
朝代：清
体裁：五言律诗

遵陆步舆进，溪斋造镜清。瀑泉带冰落，池水向阳呈。四季恒为照，一心可似明。明因泯成见，师法面前迎。
镜清斋
作者：弘历
朝代：清
体裁：七言绝句

阶下冰光映座明，坐来书史足怡情。寺卿大宝箴寻绎，如镜戒惟皎皎清。
镜清斋
作者：弘历
朝代：清
体裁：七言绝句

阶倚琳塘若住空，含虚镜影入窗中。无于水监于民监，义喻载舟原可通。
镜清斋作
作者：弘历
朝代：清
体裁：古风

冰盖镜之静，照物每呈象。水盖镜之动，既照还涤荡。是时春水生，容裔澄而朗。可因悟代谢，无不欣俯仰。书斋展易读，动静兹交养。
镜清斋即景
作者：弘历
朝代：清
体裁：古风

新秋方一来，细雨亦已止。池荷有馀芳，岩树无双美。云意犹恋晴，波光早见底。卜度心靡宁，那识林泉旨。劬哉祈惟年，恧矣鉴乎水。
镜清斋即目
作者：弘历
朝代：清
体裁：七言律诗

依依冷节过藏烟，咫尺寿皇展谒旋。景物虽凭有馀慕，色空都幻若为缘。底须遂过修穹塔，拟向知非种福田。流水行云何住著，犁然澄动会当前。
镜清斋口号
作者：弘历
朝代：清
体裁：七言绝句

乐水由来称智者，恒因镜鉴取为名。唐宗格语心先获，在彼非关在此情。
镜清斋四咏 其一 冰镜
作者：弘历
朝代：清
体裁：七言绝句

唐宗三镜已昭然，别撰溪斋增一焉。漫道当前冰即水，照来终较水为坚。
镜清斋四咏 其一 冰镜
作者：弘历
朝代：清
体裁：七言绝句

水则为虚冰则坚，虽同一照致殊然。虚邻无定坚邻定，月旦评当贵不迁。
镜清斋四咏 其一 春镜
作者：弘历
朝代：清
体裁：七言绝句

春时为水或为冰，节候寒暄各有徵。试想池中鱼陟负，其间谁与教之能。
镜清斋四咏 其三 月镜
作者：弘历
朝代：清
体裁：七言绝句

月镜团圞入镜池，印中合相烛毫釐。光光相照谁宾主，空色原来两不知。
镜清斋四咏 其三 月镜
作者：弘历
朝代：清
体裁：七言绝句

池镜中含月镜临，镜光毕竟向谁寻。不禁于是为一笑，讶似其间有二心。
镜清斋四咏 其三 秋镜
作者：弘历
朝代：清
体裁：七言绝句

岸围绿柳砌黄花，澄映高低秋趣嘉。未免致疑三径侧，一池嫌阙碧波涯。
镜清斋四咏 其二 夏镜
作者：弘历
朝代：清
体裁：七言绝句

是溪岂是濂溪也，夏季居安君子宜。却值山庄常避暑，每教镜影付然疑。
镜清斋四咏 其二 水镜
作者：弘历
朝代：清
体裁：七言绝句

冰邻实乃水邻虚，淡淡如还朗朗如。妍与媸惟全付彼，清兮浊亦岂关予。
镜清斋四咏 其二 水镜
作者：弘历
朝代：清
体裁：七言绝句

蕴古箴中曾举譬，物形不示露妍媸。每因凭槛得心会，藻鉴无为胜有为。
镜清斋四咏 其四 冬镜
作者：弘历
朝代：清
体裁：七言绝句

冬来芳事都凋谢，一镜平披果是清。月露风云胥不藉，笑他李谔若为评。
镜清斋四咏 其四 风镜
作者：弘历
朝代：清
体裁：七言绝句

三鉴微殊唐帝评，特于沼榭寓閒情。倩他池面风来拂，拂去虚坚及彼明。
镜清斋四咏 其四 风镜
作者：弘历
朝代：清
体裁：七言绝句

铜铸旃磨总弗须，谷纨披处趣犹殊。虽然不示形形示，应付清风一扫无。
镜清斋小憩
作者：弘历
朝代：清
体裁：古风

溪斋北液北，路便小纡憩。引水泻阶前，镜清名所自。兹来水乃无，池心可步诣。问知截上流，用以灌稻地。稻地较前增，资水必然势。此实农务关，颙望西成至。溪斋偶一临，缺水奚妨事。
镜清斋小憩即景得句
作者：弘历
朝代：清
体裁：七言律诗

液池北岸有书堂，堂复临池展镜光。路便本无甚匆遽，境佳遂与小相羊。凌凘融水非彼此，鸿雁回春自翥翔。鉴照分明呈觌面，宝三何独漏文皇。
镜清斋得句
作者：弘历
朝代：清
体裁：五言律诗

池冰如镜展，春雪与旃磨。岂不寻常到，今朝景概多。缀檐灯映绮，贴户胜延和。初泽初韶锡，钦承应若何。
镜清斋有会
作者：弘历
朝代：清
体裁：五言律诗

迤逦沿北岸，背山仍有斋。年深树交荫，池小水铺涯。是镜诚堪比，非毡那藉揩。无鱼设为喻，亦凛至清怀。
镜清斋有会走笔成歌
作者：弘历
朝代：清
体裁：古风

水清因以镜喻水，镜清无私照协理。然而吾更有进焉，镜能照人弗照己。照者见也亦训知，是惟于镜斯可耳。设人以镜喻己照，知人不知己岂美。知人之善为无咎，不知己过斯为否。在恒人则己弗当，所关为君益大矣。既知此可弗慎乎，安能泰然玩景溪斋里。
镜澜榭
作者：弘历
朝代：清
体裁：七言绝句

阶俯琳池镜一泓，妍媸惟待物来呈。莫嫌冰渚波澜少，拭雪菱花越样明。
镜烟斋
作者：弘历
朝代：清
体裁：七言绝句

一池镜水蔚春烟，照物难分媸与妍。小立怵然因自惧，斯缘有蔽致明捐。
镜烟斋
作者：弘历
朝代：清
体裁：五言律诗

沼面全开镜，波光半起烟。既明还澹荡，乍暗更澄鲜。照彻幻中境，笼将虚里天。溪斋相对处，难与著言诠。
镜烟斋有会
作者：弘历
朝代：清
体裁：七言绝句

斋临绿水镜光呈，冉冉波烟风拂轻。可不鉴乎鉴有术，其间亦忌太分明。
镜烟斋有会
作者：弘历
朝代：清
体裁：古风

朴斋临碧溪，溪水明方镜。轻烟起波上，因以镜烟命。溶溶与澹澹，相资蔚相映。个中有理趣，家语垂宣圣。至清则无鱼，辞异义同證。
镜花
作者：弘历
朝代：清
体裁：五言律诗

灼灼复裳裳，盆中一例芳。逼观原见色，细嗅不闻香。幻向忽为背，同低亦共昂。设还彻盆去，空影祗如常。
镜藻轩
作者：弘历
朝代：清
体裁：古风

春冰尚铺池，块玉宁有藻。然而藻在中，生意无穷了。镜则照之用，藻乃明之道。取喻于水芳，絜矩乎政表。品材伊谁责，凭轩愧不少。
镜藻轩
作者：弘历
朝代：清
体裁：古风

春水明如镜，春藻梳水底。藻发镜光中，名轩乃所以。偶来俯流丽，别有会深旨。藻斯近于华，镜当究其理。用材与遣辞，均应审乎此。
镜藻轩
作者：弘历
朝代：清
体裁：古风

池中有藻荇，冰合不可见。池上有松竹，冰端影原现。独非藻荇乎，彻底与贯穿。更无藉月光，耐可消清燕。东坡承天寺，又觉开生面。
镜藻轩
作者：弘历
朝代：清
体裁：古风

波面未刺蒲，波心自梳藻。蒲则待新生，藻斯依旧好。讵蒲脆藻坚，流览悟其道。蒲因现水面，风霜固难保。藻缘潜水心，冰冻所不到。披镜契理趣，凡物忌太表。
镜藻轩
作者：弘历
朝代：清
体裁：五言律诗

绿藻梳波里，朱鱼泳藻间。生机皆一适，乐意似相关。岂必衣冠正，欣兹珠玉潺。宁无吟致屡，趁我得斯閒。
镜藻轩
作者：弘历
朝代：清
体裁：古风

阶前俯平池，朗朗铺镜影。镜中写何形，交横有藻荇。是乃为真乎，东坡终幻境。
镜藻轩口号
作者：弘历
朝代：清
体裁：七言绝句

轩前止水一泓披，虚镜太清故若斯。绿藻于中閒点缀，得无翻惹会稽嗤。
镜香书屋
作者：弘历
朝代：清
体裁：七言绝句

精室临溪号镜香，冰光中那袭荷芳。缃编高下插芸架，味是古馨较彼长。
镜香亭对荷有作
作者：弘历
朝代：清
体裁：七言律诗

戒得堂阴四柱亭，镜香名以水华丁。一奁开处无非澈，几朵擎来总是馨。到未芳原望雨闷，赏今佳际幸心宁。得毋君子从我欲，惕若还因训在庭。
镜香亭有会
作者：弘历
朝代：清
体裁：五言律诗

亭子临荷沼，因名曰镜香。镜缘沼以喻，香乃荷之常。常主翻夏暂，喻宾却岁长。谁能齐物理，曰古有蒙庄。
镜香亭观荷叠去岁诗韵
作者：弘历
朝代：清
体裁：七言律诗

红是红瑰爓且熻，白为白玉琢而磨。虽然一例君子卉，究有分差本色荷。半亩入观呈月镜，七言启思擘云窠。设如拟议先贤传，裴楷其人岂得多。
镜香室
作者：弘历
朝代：清
体裁：古风

斋正室则厢，原临一池上。晓日照芙蓉，其香镜中飏。露叶珠光擎，风葩霞影漾。鼻根既已清，心所亦因畅。设拟对斋展，画是周昉障。
镜香室
作者：弘历
朝代：清
体裁：七言绝句

洒然书室俯琳塘，鉴古欣披潋滟光。净植真成佛土卉，风前时散镜中香。
镜香室
作者：弘历
朝代：清
体裁：古风

玉镜朗披光，波香细递美。秋来花事阑，红芳欲染紫。我闻濂溪翁，是卉方君子。花或可逾时，人逾时老矣。我有用人责，触境惧乎此。
镜香室
作者：弘历
朝代：清
体裁：古风

花向镜中看，香亦镜中吐。六根及六尘，错综互水乳。本来无定相，名字幻尔汝。曰鼻观目嗅，群指为妄语。苍颉冁然笑，已定难易古。不如且临镜，雨后风前伫。是谓君子室，实即化人所。
镜香室
作者：弘历
朝代：清
体裁：五言律诗

镜自标眼界，香惟依鼻根。空澄含互用，清净托同源。淡照气恒贮，幽馡影共翻。濂溪爱莲说，合写室中存。
镜香室
作者：弘历
朝代：清
体裁：七言绝句

镜里为观镜里嗅，眼根鼻观两相忘。多心经试参无字，何物于斯称色香。
镜香室口号
作者：弘历
朝代：清
体裁：七言绝句

镜里花香室亦香，因之题额喻荷芳。荷芳时每山庄驻，影像真如眄淼茫。
长城
作者：弘历
朝代：清
体裁：五言排律

埤堄栖岩障，徒惊建筑奇。民膏真叹竭，地险讵能持。万里东西亘，千秋鉴戒垂。胜朝事修葺，遐想动嗟咨。可识戒严日，已成失守时。金汤岂云是，在德有前规。
长城
作者：弘历
朝代：清
体裁：古风

平川流易水，春波泌始生。曲径坡陀处，败垒莽榛荆。遗迹问土人，云传是长城。长城秦拒胡，此何有其名。因之翻志乘，所载乃悉明。斯为燕赵疆，划界昔战争。即今一省地，未至百里程。尔时分各国，号令如何行。号令犹其次，民奚安凿耕。
长城
作者：弘历
朝代：清
体裁：七言绝句

易水东流此屈经，巍然榛阜尚城形。古称燕赵分疆处，割据当时太不宁。
长城
作者：弘历
朝代：清
体裁：七言律诗

祖龙当日气粗豪，一世希传万世牢。拟接碧天陵绝巘，遂穷沧海驾洪涛。防胡讵是图其易，延寇那思作者劳。可惜蒙恬秦宿将，椓人轻与赐欧刀。
长城
作者：弘历
朝代：清
体裁：古风

长城非啻嬴秦时，战国各据各有之。易水东流坡坨处，颓垣败垒偶逢斯。土人尚可徵杞宋，传说燕赵分疆兹。尔时王政弗行久，强食弱肉争雄雌。嗟乎黎庶奚安土，无已版筑聊保基。寄语欲云复古者，是即封建之所贻。
长城岭雪霁
作者：弘历
朝代：清
体裁：五言排律

祗域林游遍，雄关辔返初。看峰真积玉，度岭似凌虚。松翠张圆盖，溪凘响佩琚。茶烟飏僧舍，酒望飐村庐。风俗分燕晋，驰驱戒旅胥。农祥多黍稌，水利仿沟渠。台麓回眸远，云端结念纡。不教吟兴尽，佳处每留馀。
长城草
作者：弘历
朝代：清
体裁：古风

离离长城草，晞露霏秋烟。其下咽语虫，云中奏管弦。埤堄久圮毁，蔓叶相牵连。白骨缠荒根，举昔死守边。可知牢守日，应是已失年。
长城行
作者：弘历
朝代：清
体裁：古风

长城长城何崔嵬，人不能为鬼为开。平冈风雨或颓落，绝壁杰竖仍陮隗。碎砾埋砂识秦代，其下白骨久成灰。前人所为后人效，恃此欲拒北马来。长城处处皆可入，处处守禦真愚騃。君不见侧峰横岭云中峙，飞鸟难缘城自嶷。尔时发帑奚供此，民脂民膏尽于是。二世而亡犹幸耳，逢君剥下谁承旨，蒙恬地脉言何鄙。
长堤
作者：弘历
朝代：清
体裁：七言律诗

迤逦长堤度六骖，诗中景趣画中探。七桥稊柳黄金嫩，两淀融冰绿玉涵。悦可水乡经赵北，早教春意递江南。村民夹路尊亲共，富教难臻用此惭。
长夏江寺歌题李唐画
作者：弘历
朝代：清
体裁：古风

书画博古清河张，长夏江寺收李唐。珍弆姓氏志以详，前有高宗御题煌。后有与勤之印章，嗟哉尤物阅沧桑。题印失去如亡羊，遗款识弗存河阳。虽然真伪盖有常，刻舟求剑宁良方。试看雄浑谁能当，洪钟大镛奏明堂。繁弦急管胥声藏，后人签贉误褫装。江村义逊江寺长，细观其境吾见尝。分明开化枕钱塘，背峙月轮峰可望。面襟江水之洋洋，往来江上织舟航。搬柴运米趁市忙，孰非生计谋自蘉。镇潮塔原九级翔，七层而止始绍兴。图中纪实七层昂，其右五云山远扬。云栖云间辨渺茫，其左妙因与育王。如揖如拱如堂皇，田犹八卦龙山冈。以今證古迹益彰，展图恍重巡吴杭。
长宁寺
作者：弘历
朝代：清
体裁：古风

祖宗开创初，天勇好以暇。宫殿既经营，寺庙亦搆架。为示无不有，殊非事祈借。然而额长宁，意岂在佛化。士卒胜阵战，黎庶丰耕稼。外辟内以安，长宁抚中夏。万世基肇兹，守成责敢卸。
长宁寺
作者：弘历
朝代：清
体裁：古风

都会无不有，道宫梵寺委。长宁昔所名，亦祗愿宁此。孰知天眷隆，四海一家矣。开创赖守成，是责将谁诿。图易在思艰，安民要察吏。惟期万业安，乃副二祖喜。长宁岂徒来，吾心廑未已。
长宁寺恭瞻太宗所御冠服
作者：弘历
朝代：清
体裁：七言律诗

故里当年如沛里，御园今日作祗园。贝螺永护三乘法，冠服重瞻五世孙。沐雨栉风恒此共，葛灯土障俨其存。宁惟示俭兼示勚，自审当何绳继敦。
长宁寺恭瞻太宗所御冠服叠戊戌旧作韵
作者：弘历
朝代：清
体裁：七言律诗

盛京城外长宁寺，一统志称本御园。冠服依然贻高祖，羹墙因得仰元孙。上行下效开基业，万载千秋永保存。七字敬赓岂徒尔，勖哉奕叶此情敦。
长宁寺恭瞻太宗所贻冠服二首·其一
作者：弘历
朝代：清
体裁：七言绝句

羹墙有志难为睹，冠服重瞻仰圣灵。应现吉祥云作盖，千秋万载护长宁。
长宁寺恭瞻太宗所贻冠服二首·其二
作者：弘历
朝代：清
体裁：七言绝句

戎衣汗马躬劳苦，继述常怀烈祖灵。俭朴心钦发箧始，微言那藉李邦宁。
长新店
作者：弘历
朝代：清
体裁：古风

村亘五里卢沟滨，庐舍比栉复次鳞。借问往来投店者，几不劳劳名利人。墟里盖藏真觉好，幸值去年登万宝。红联贴户竿竖镫，长新即此长安道。一二老人衣黄衣，欣于所遇顾赐之。向南日日数增倍，侍卫行赐将或遗。远惟有望近不厌，述圣名言可味思。
长春书屋
作者：弘历
朝代：清
体裁：七言律诗

书屋长春到处如，长春之义可言诸。元为善长功生物，人以仁名语启予。潜毓当年悦有素，起行今日惧违初。阳和渐觉回寰宇，嘉与吾民共恺舒。
长春书屋
作者：弘历
朝代：清
体裁：七言律诗

书屋长春旧号曾，每于佳处辄题称。况逢即景韶初稚，益切体乾元实应。万物枢机占气煦，百昌陶衍逮形徵。吾民谁为省忧者，足食足衣愧未能。
长春书屋
作者：弘历
朝代：清
体裁：古风

人心小天地，元为善之长。四时本一春，况正春之象。已欣物熙怡，翻惜景骀荡。不息而存存，体仁贵有养。对时得静会，讵宁恣游赏。
长春书屋
作者：弘历
朝代：清
体裁：古风

人心小天地，闻之宋儒语。一气总涵春，所以首四序。锡号缅昔年，体乾励今所。逐处额书屋，育物勤相辅。而兹更即景，亲切领韶煦。
长春书屋
作者：弘历
朝代：清
体裁：古风

元既贯四德，春应含四季。羲经曰统天，已示长春义。书屋此为号，讵予师已意。况值开韶月，而适斯临憩。即境一心会，澄观万物备。
长春书屋
作者：弘历
朝代：清
体裁：五言律诗

元者善之长，文言著首章。可知一气贯，恒以四时长。敢不体仁勖，宁为玩物芳。抚笺成五字，明牖度曦光。
长春书屋
作者：弘历
朝代：清
体裁：七言绝句

先年赐号曰长春，到处颜斋训仰谆。宁祇谈禅适清豫，临民要在体元仁。
长春书屋
作者：弘历
朝代：清
体裁：五言律诗

号忆昔年赐，题檐到处频。寄怀弗忘旧，今岁又从新。凭牖景无尽，展编意觉亲。人诚有来去，书屋自长春。
长春书屋
作者：弘历
朝代：清
体裁：五言律诗

四序春为首，一心长体仁。何时不堪会，此际觉犹亲。点笔吟韶始，凭窗对景新。生机萌万物，最好待逡巡。
长春书屋
作者：弘历
朝代：清
体裁：七言绝句

四时一贯气长春，书屋今来景益亲。到处抚时思切已，欲因元善体为仁。
长春书屋
作者：弘历
朝代：清
体裁：五言律诗

旧日题书屋，今朝临始春。四时恒不息，五德首惟仁。颜子弗违处，邱翁进议辰。参观均切已，便拟致于民。
长春书屋
作者：弘历
朝代：清
体裁：五言律诗

每以新春至，长春实副名。诗书趣潇洒，松竹影纵横。蠢蠢观生意，蓲蓲协物情。体元应我切，布德在躬行。
长春书屋
作者：弘历
朝代：清
体裁：七言律诗

湖傍书屋号长春，名副春来实倍亲。讵必柳桃辉锦绣，已欣山水蕴精神。早收綵胜曲屏缀，雅有芸编净几陈。即景问何为契要，乾元君子体惟仁。
长春书屋口号
作者：弘历
朝代：清
体裁：七言绝句

书庐到处额长春，此日名和实逼真。个里若寻切已句，亦云元善勉依仁。
长春书屋四事四声诗 其一 读书
作者：弘历
朝代：清
体裁：古风

清閒何为消，明窗芸编陈。耽书诚前缘，怡情谐常因。千秋于焉观，分阴良堪珍。汤盘铭曾言，予惟期其新。
长春书屋四事四声诗 其三 焚香
作者：弘历
朝代：清
体裁：古风

匡床双金猊，焕灿护兽炭。氲氲檀芬烧，霭霭蕙篆散。褰帷薰心源，对座净鼻观。无然安清供，问政毖缔案。
长春书屋四事四声诗 其二 模帖
作者：弘历
朝代：清
体裁：古风

临池怀前贤，抚古允我喜。虽常希颜筋，那有省可髓。孜孜勤悬针，草草哂累纸。佳言思公权，引以辅善理。
长春书屋四事四声诗 其四 烹茗
作者：弘历
朝代：清
体裁：古风

筠炉江南来，恰合设白屋。烹煎松风鸣，活泼雪色漉。奇吟输唐卢，佚乐学复陆。擎杯方无言，魄月蔌绿竹。
长春仙馆
作者：弘历
朝代：清
体裁：七言律诗

恒此灯筵奉起居，忽然半月度驰如。一朝又返前园御，万岁永期庆节予。爱敬心惟共年长，芳菲景已报春舒。书斋静坐怀今昔，拈笔忘言默会诸。
长春仙馆叠旧作韵
作者：弘历
朝代：清
体裁：七言律诗

乘春庆节侍思斋，半月灯筵度已皆。清道又将返芝辇，前园恒以奉萱阶。闹馀眼界豁尘境，静里心芽茁道荄。爱日不知何所托，讵宁王谢互言怀。
长春仙馆得句
作者：弘历
朝代：清
体裁：七言律诗

朅思仙馆一临诸，芸几兰闺信洒如。忧乐向来成底事，诗书无射合相于。松间雅爱风延爽，竹里仍看月入虚。廿四年前閒景概，祗宜分付绿纱疏。
长春仙馆礼佛作
作者：弘历
朝代：清
体裁：七言律诗

释服归来意如失，改馀旧寝梵王宫。未安神御存心曲，原睹慈容泪眼中。全异赐居坐春日，顿成哀绪对秋风。雨旸慰矣河工虑，却向何人诉此衷。
长春仙馆礼佛有感
作者：弘历
朝代：清
体裁：七言律诗

园内赐居别一所，�年庆节憩慈躬。昨春大故忽于此，今岁重来望已空。未敢频兴神御屡，因之洁治佛筵崇。瓣香忏悔期消恨，翻惹填膺恨不穷。
长春仙馆长春昔日读书斋迎养镫宵岁岁皆
作者：弘历
朝代：清
体裁：古风

福并海山增宝帙，寿同松柏映瑶阶。东风暖已落蓂叶，阳气升看茁草荄。半月馀过如一瞬，年来惜景每殷怀。
长春园题句
作者：弘历
朝代：清
体裁：七言律诗

长春非敢畅春侔，即景名园亦有由。赐号当年例仙馆，倦勤他日拟菟裘。培松拱把冀鳞老，留石平心待句酬。廿五春秋仍劼毖，耄期岁月合优游。
长歌行
作者：弘历
朝代：清
体裁：古风

一滴之露，上通苍天。一滴之水，下及黄泉。表章先哲赖后贤，发挥奥理在目前。谷有时而陵巍，岸有时而谷颓。不逆不亿，抑亦知几。人情翻覆，甚于奕棋。不动声色，坐照无遗。微斯人兮，吾谁与归。
长江万里歌题宋人画卷
作者：弘历
朝代：清
体裁：古风

宋时范郭夏禹玉，皆有长江万里图。范郭真迹曾未见，禹玉真迹藏石渠。此卷长江图万里，阅之终卷名氏无。祇存徵明卷末跋，谓之宋人信不诬。却嗤怀玉馀士气，且谓纸败而墨渝。徒观源蜀委于吴，名山胜迹历历胪。漭沆元气互隐见，配藜佳境非模糊。为欣禹玉卷不孤，范郭名存迹渺乎。视此无名孰胜输，洒然一笑长歌吾。
长江万里歌题王蒙画
作者：弘历
朝代：清
体裁：古风

支机之源谁易穷，万里盖言寰区中。读书必当破万卷，方可下笔图其雄。蜀江公麟已绝技，后来继者王氏蒙。汤汤浩浩浴日月，滥觞始出群山丛。江城水郭各映带，或宽或狭致不同。南戒北戒亘古划，西源东委一气通。其间割据难悉数，浪淘洗尽天水空。作者或于期有会，直如说偈标禅宗。尔雅楼中富名画，湖山清晓曾收并。执信致惜失彼一，贪哉望蜀于得陇。
长江夕照歌
作者：弘历
朝代：清
体裁：古风

借问长江源及委，盖与朱日为出入。浮玉峥嵘接东西，寅宾寅饯惟中立。是时万里无微风，鳞云映江江面红。鲸宫鲛室朗欲彻，楚山蜀塞渺何穷。布帆来往纷纷者，捩柁不较风上下。北人使马南人船，各有所长语非假。金波浮沉金弹子，将谓曦轮碾其底。璿玑九万且莫论，明朝试看扶桑始。
长沟·其一
作者：弘历
朝代：清
体裁：七言绝句

风吹陌柳雪馀坡，迤逦长沟策骑过。底识年来增户口，草团瓢较向时多。
长沟·其三
作者：弘历
朝代：清
体裁：七言绝句

毳服春朝尚峭寒，房山遥在白云端。高低土脉皆含润，历览吾心略为宽。
长沟·其二
作者：弘历
朝代：清
体裁：七言绝句

野水弯环抱郭流，治田兼复牧羊牛。长官宜读郭驼传，不扰其馀任自谋。
长河放舟进宫之作·其一
作者：弘历
朝代：清
体裁：七言绝句

三岁抡魁典具陈，朝来清跸返枫宸。长河廿里轻舟进，蓄眼清和霁色新。
长河放舟进宫之作·其三
作者：弘历
朝代：清
体裁：七言绝句

西山螺翠绿波涵，聚散云容天蔚蓝。汀芷堤杨风澹荡，诗情端不让江南。
长河放舟进宫之作·其二
作者：弘历
朝代：清
体裁：七言绝句

�濈湍流涨影增，天光烟态漾空澄。凤凰墩畔鸣榔过，妙绘分明落剡藤。
长河放舟进宫之作·其四
作者：弘历
朝代：清
体裁：七言绝句

稻畦麦垄绿芊芊，踏水车声别一川。最喜迎眸皆润意，洒珠丝又羃兰船。
长河泛舟
作者：弘历
朝代：清
体裁：五言律诗

晓凉拂水气，日影漏空云。两岸稼如勃，都吾意所欣。波添平浦脉，翠叠远山纹。万寿招提近，钟声烟际闻。
长河泛舟入昆明湖至廓如亭登陆沿途揽景杂咏·其一
作者：弘历
朝代：清
体裁：七言绝句

乐善园中小憩迟，晓凉仍便进舟宜。岸杨初听新蜩响，万物由来不让时。
长河泛舟入昆明湖至廓如亭登陆沿途揽景杂咏·其三
作者：弘历
朝代：清
体裁：七言绝句

长春桥北建营房，火器营兵驻以常。艺习居安兼惠下，多需内帑定何妨。
长河泛舟入昆明湖至廓如亭登陆沿途揽景杂咏·其二
作者：弘历
朝代：清
体裁：七言绝句

一闸高低两水阑，精蓝万寿枕河干。朱衣僧自门前跪，点到知伊著语难。
长河泛舟入昆明湖至廓如亭登陆沿途揽景杂咏·其四
作者：弘历
朝代：清
体裁：七言绝句

绣漪桥进即昆明，倒影楼台纵复横。亭到廓如更遵陆，御园筹笔谕军情。
长河泛舟至乐善园
作者：弘历
朝代：清
体裁：七言律诗

柳绿桃红濯雨馀，长河今岁此方初。名园问路镜中是，春水坐船天上如。暗窦明亭皆好在，香瓯净研偶相于。重华宫里书堂似，两字名言最起予。
长河泛舟至乐善园小憩
作者：弘历
朝代：清
体裁：五言律诗

春水溶溶际，春烟澹澹时。兰舟堪进矣，渚苑偶临之。嫩绿回芜毯，轻黄上柳丝。生机体元善，乐亦每于斯。
长河泛舟至乐善园小憩
作者：弘历
朝代：清
体裁：古风

紫禁夏令暄，驾言返御园。舆至倚虹堂，轻舟候堂门。遂由长河进，沼墅宛河干。过而弗一入，太忙匪温存。顾名思其义，乐善实嘉言。夫人所当勉，宁独王侯然。而更切为君，善者仁之缘。仁为君之本，乐以天下焉。实愿书于绅，讵止额诸轩。
长河泛舟至凤皇墩·其一
作者：弘历
朝代：清
体裁：七言绝句

视朝礼具御园回，舟进长河一溯洄。别墅精蓝姑舍是，昆明亟待试吟裁。
长河泛舟至凤皇墩·其二
作者：弘历
朝代：清
体裁：七言绝句

湖墩至止可维舟，今岁居然初度游。倒影楼台依碧水，宜人霁景报新秋。
长河泛舟进宫
作者：弘历
朝代：清
体裁：五言律诗

视朝讵数典，勤政每廑予。率已隔时久，欣兹值雨馀。川途溯游宛，黍垄郁葱如。慰后思前此，忧劳正未虚。
长河舟行杂咏·其一
作者：弘历
朝代：清
体裁：七言绝句

川路端宜趁晓凉，溯洄偶此泛烟航。谁知伊轧棹声里，瞥过长河十里强。
长河舟行杂咏·其三
作者：弘历
朝代：清
体裁：七言绝句

兰桡曲折过前川，镜里楼台宛若悬。乐善园中松好在，龙鳞待抚又经年。
长河舟行杂咏·其二
作者：弘历
朝代：清
体裁：七言绝句

水浅舟胶向怨迟，涨增雨后恰相宜。有源尚尔需资藉，嗟尔无源厌取资。
长河舟行杂咏·其四
作者：弘历
朝代：清
体裁：七言绝句

露气波烟滃未消，陆塍水町蔚新苗。一般欢喜非丝竹，胜尔维扬廿四桥。
长河进舟小憩乐善园·其一
作者：弘历
朝代：清
体裁：七言绝句

烟航沿泛趁晨凉，二麦登秋岸圃黄。更喜昨来飞阵雨，溪田水足长新秧。
长河进舟小憩乐善园·其三
作者：弘历
朝代：清
体裁：七言绝句

沼园窈窕一舟通，凉榭凭陵松下风。插架芸编供涉览，遥年暗度企思中。
长河进舟小憩乐善园·其二
作者：弘历
朝代：清
体裁：七言绝句

麦庄桥畔涨痕深，万寿寺中松桧森。几度低徊浑似昔，一时吟眺又成今。
长河进舟川涂即景三首·其一
作者：弘历
朝代：清
体裁：七言绝句

时复凝云时复晴，漾舟春水一篙轻。王郎体物真奇绝，大似山阴镜里行。
长河进舟川涂即景三首·其三
作者：弘历
朝代：清
体裁：七言绝句

寺枕长河古树森，了难著语去来今。阇黎望幸非孤负，且听鸣榔轧轧音。
长河进舟川涂即景三首·其二
作者：弘历
朝代：清
体裁：七言绝句

两行堤柳嫩才稊，谁贯明珠万缕齐。却忆冲烟开画舫，垂虹桥在广陵西。
长河进舟至乐善园
作者：弘历
朝代：清
体裁：五言律诗

拍岸盈堤水，新晴过雨天。欲因溯灵沼，便以进轻船。清暇鲜机要，名园略憩延。不须翻汉史，两字义包全。
长河进舟至昆明湖·其一
作者：弘历
朝代：清
体裁：七言绝句

高梁桥外放烟舟，两岸蝉声响报秋。今岁真饶十分幸，往来常看黍如油。
长河进舟至昆明湖·其三
作者：弘历
朝代：清
体裁：七言绝句

疏剔泉源治水田，鳞塍蔚绿闸河边。今年雨足资输灌，戽者勤休献眼前。
长河进舟至昆明湖·其二
作者：弘历
朝代：清
体裁：七言绝句

点缀茶亭复酒家，川途廿里一帆斜。最怜阿那沙汀畔，芦荻萧萧已作花。
长河进舟至昆明湖·其四
作者：弘历
朝代：清
体裁：七言绝句

岸虫入听不为喧，晓露荷香数里繁。伊轧舟行忘近远，镜中早见凤凰墩。
长河进舟至昆明湖观农揽景因成四首·其一
作者：弘历
朝代：清
体裁：七言绝句

倚虹堂畔放烟舟，庆典攸关事饰修。几度往来经指示，欢心无不为添筹。
长河进舟至昆明湖观农揽景因成四首·其三
作者：弘历
朝代：清
体裁：七言绝句

万寿精蓝河岸边，松杉出寺影苍然。今朝风利不成泊，试问阇黎可是禅。
长河进舟至昆明湖观农揽景因成四首·其二
作者：弘历
朝代：清
体裁：七言绝句

沼园小憩便教行，最喜西山放晓晴。扑面青含风两岸，冀酬农父力田情。
长河进舟至昆明湖观农揽景因成四首·其四
作者：弘历
朝代：清
体裁：七言绝句

谁云上水船难进，揽结斯须亦至湖。一片空明无色界，凤凰墩在镜中图。
长河进舟过万寿寺不入·其一
作者：弘历
朝代：清
体裁：七言绝句

沼园背指放烟䑳，桥闸须臾至广仁。水异高低舟合换，便教前进不逡巡。
长河进舟过万寿寺不入·其三
作者：弘历
朝代：清
体裁：七言绝句

古树茏葱几百年，绿波影似镜中悬。底须更问金绳路，一目居然望里全。
长河进舟过万寿寺不入·其二
作者：弘历
朝代：清
体裁：七言绝句

绀宫䆗窱枕长河，不必停舟蓦直过。合掌阇黎门外候，试言佛法较如何。
长清县行馆作
作者：弘历
朝代：清
体裁：五言律诗

新旧间行馆，憩图慈体娱。费多仍廑彼，朴尚实欣吾。讵祇宽容膝，雅宜吟撚须。明朝玉符宿，清梦到仙都。
长清道中作·其一
作者：弘历
朝代：清
体裁：七言绝句

雪后馀寒恋翠微，春初薄暖爱晴晖。山村曲折觇民俗，不必匆匆策六騑。
长清道中作·其三
作者：弘历
朝代：清
体裁：七言绝句

童山处处是牛山，孟氏名言想像间。只有崮峰苍翠好，清晞酬我片时閒。
长清道中作·其二
作者：弘历
朝代：清
体裁：七言绝句

一水萦回出崖口，数桥迤逦度川头。幸他举火千家足，慰我思人几日愁。
长清道中作·其四
作者：弘历
朝代：清
体裁：七言绝句

无风和霁晓烟轻，閒冶岚光蓦地迎。今岁春寒迟春事，略传消息到长清。
长相思
作者：弘历
朝代：清
体裁：古风

长相思，思且长。未如嫠妇忆征客，非关游子怀家乡。惄如调饥谁慰藉，日复一日，中心徬徨。思且长，长相思。殷宗梦里图形日，周帝占中获士时。呜呼望美人兮曷其遇，清歌一曲长相思。
长至前一日谒坛礼毕宿斋宫即事成什
作者：弘历
朝代：清
体裁：五言律诗

乾宇敬升香，斋宫右路傍。肃虔承大祀，安静养微阳。神縡钦元化，渊衷对昊苍。明窗烘旭暖，晷短影方长。
长至日南郊礼成述事
作者：弘历
朝代：清
体裁：五言律诗

德晷星临昴，璇筒灰动葭。亚阳钦旭卉，纪岁协昭华。农庆丰书屡，兵销武偃遐。幸蒙稠叠贶，祗励敬承加。
长至日有事于南郊礼成敬述
作者：弘历
朝代：清
体裁：五言排律

凤辇历田烛，燔柴升燎牛。青坛朝色辨，璇宇夜珠留。子半天心见，寅清祀事修。跄跄百辟列，穆穆八音流。神縡安能格，渊诚或少尤。如临钦对越，省岁戴鸿庥。
閒
作者：弘历
朝代：清
体裁：古风

人以閒为乐，我以閒为苦。岂其好为异，惧匪无逸所。政简固佳事，志肆非美举。来游图畅怀，因閒转惴怇。
閒
作者：弘历
朝代：清
体裁：五言绝句

人孰不喜閒，偶閒转不安。岂是异恒性，心切为君难。
閒
作者：弘历
朝代：清
体裁：七言律诗

塞雨因成旃室閒，岂惟容膝亦怡颜。面山临水如往者，落叶秋风复此间。愁入旧怀遮莫遣，诗成结习未全删。谁云艮止真能止，试看云中幻黛鬟。
閒
作者：弘历
朝代：清
体裁：古风

日往月来运不已，寒暑递催�谁始。屈信相感本无心，橐籥万物孰愈此。自我东行今月馀，塞程正值清秋美。朝逐原兽控青骢，夜览封章兰燄紫。行过村落咏桑麻，时坐溪头捕鲂鲤。分堋较射燕嘉宾，更复行宫视甘旨。旁人云我身已劳，我觉我心甚安止。设使憧憧复摇摇，九重宴坐岂其是。穷神至化我未能，且学郑崇心似水。
閒
作者：弘历
朝代：清
体裁：七言绝句

行宫批荅奏章还，赢得山斋片晌閒。心所忽教愁绪触，晚田缺雨见途间。
閒
作者：弘历
朝代：清
体裁：古风

閒岂非人愿，而我閒非惯。讵故异于人，心实有所惮。一念敬怠间，吉凶乃由判。山庄富佳境，清凉暑弗扇。小游偷暇可，长夏耽逸慢。因以閒为忧，或鲜佚之患。
閒·其一
作者：弘历
朝代：清
体裁：七言绝句

拂庐停跸片时閒，广甸春风夕照间。近藁自翻浑记里，却教乘兴一涂删。
閒·其三
作者：弘历
朝代：清
体裁：七言绝句

收来雪水煮三清，消得明窗乐事并。漫谓崇高惟辟福，要须辛苦识人情。
閒·其二
作者：弘历
朝代：清
体裁：七言绝句

韶光婉娩已堪怜，草色遥青柳待眠。驿骑未传封事到，遐心忽在大金川。
閒口号
作者：弘历
朝代：清
体裁：五言绝句

常情閒则欣，我閒意如失。非欲故为异，作所在无逸。
閒吟
作者：弘历
朝代：清
体裁：七言律诗

閒吟聊以消长夏，月露风云非所谋。旰食宵衣敢懈体，慎终如始验从头。外宁虽幸内无患，南歉难称北有收。待以十年方致政，今艰后乐祇先忧。
閒咏
作者：弘历
朝代：清
体裁：五言律诗

荡荡喧皆寂，憧憧静亦纷。寸田参要道，大块是真文。学字不知倦，耽书岂为勤。春台方骀荡，与物共含欣。
閒情
作者：弘历
朝代：清
体裁：七言律诗

三春强半愁中过，及至愁迁春与迁。苒苒白驹谁为系，霏霏红雾转增怜。是空即色真幻耳，今日去年俱惘然。且复閒情寄天水，轻舟傍柳绿阴连。
閒题
作者：弘历
朝代：清
体裁：五言律诗

今来还昨去，历历迹成陈。易水无端渡，燕山不断春。又将迟隔岁，何以副终身。回望桥陵远，怦然意莫伸。
閒题
作者：弘历
朝代：清
体裁：五言律诗

年将不足畏，事每有馀悲。得句凭消闷，参禅那断痴。两疏谁为待，三岁忽云期。忧喜一番梦，长眠人未知。
閒题
作者：弘历
朝代：清
体裁：五言律诗

拙速浑无速，巧迟独有迟。常年饶即景，迩日特艰诗。节物元宵罢，飞章子夜披。贤臣劳鞅掌，旋凯定何时。
閒题
作者：弘历
朝代：清
体裁：五言律诗

捷报待逡巡，秋光悦可亲。山如呈面目，松益长精神。近歉谆教赈，远丰敢懈寅。朔风寒渐剧，亦欲整归轮。
閒题
作者：弘历
朝代：清
体裁：七言律诗

春泽西来实逊东，又闻北不与南同。因之近日仍思雨，何乃生云复作风。念以祈农无厌足，肯云春麦尚菁葱。卫辉遥伫佳音递，更切民艰惄不穷。
问和亲王尚能马射否辞以臂病因成是什志兴
作者：弘历
朝代：清
体裁：古风

臂病尔我同，马射我胜尔。那忘卌年前，逐兔争驰此。满眼领儿孙，苍颜对兄弟。然岂可言老，承欢永萱戺。图逸尔或可，习劳我难委。一围连中三，亦足言止矣。
问官里行馆咏事
作者：弘历
朝代：清
体裁：五言律诗

郯为少皞后，因有问官名。述古犹称里，于今那见城。却看馆早筑，不说事之成。一宿仍前进，徘徊弗惬情。
问官里行馆咏事
作者：弘历
朝代：清
体裁：七言律诗

郯子当年鲁附庸，那能近百里提封。庙朝少皞官述�，园去由旬里计重。何事边傍行馆筑，更兼点缀曲池溶。虽云图省驼装费，舍欲为辞愧鲜悰。
问春风
作者：弘历
朝代：清
体裁：五言绝句

藉尔催春蕊，无劳妒艳枝。入园应检点，莫使一般吹。
问月楼
作者：弘历
朝代：清
体裁：五言律诗

东岭郁嵯峨，高楼出树科。每因先见月，最爱俯临波。弗计满和半，多供吟与哦。如诚云致问，不离毕云何。
问月楼
作者：弘历
朝代：清
体裁：古风

室宇近东山，见月迟他处。因之置层楼，几以先瞻顾。假使登西山，先斯早亦固。自笑同孟语，五十步百步。问之意在兹，青莲非所慕。
问月楼
作者：弘历
朝代：清
体裁：七言律诗

面水背山楼两层，于斯问月实相应。较晴量雨毕箕验，大法小廉卿士徵。缺弗碍圆天意朗，静宜不动水波澄。会之心耳身诚老，何必强为拾级登。
问月楼有会
作者：弘历
朝代：清
体裁：七言绝句

高楼出树碧霄宽，问月颜楣举眼看。陡忆箕畴喻卿士，知人则哲帝犹难。
问月楼有会
作者：弘历
朝代：清
体裁：古风

高楼称问月，试问意何属。箕畴喻卿士，吁俊心常笃。宵雅颂以恒，听之天锡福。我惟奉无私，与日同晶烛。惜阴亦在兹，敢惟悦心目。青莲举酒歌，祗宜让其独。
问柳絮
作者：弘历
朝代：清
体裁：五言律诗

惯能迷客眼，偏解污花心。借日糊天暗，因风卷屋深。镜浑圆水面，雪聚小墙阴。触处成憎厌，何如在故林。
问津
作者：弘历
朝代：清
体裁：古风

昔有刘子骥，慨然思问津。太守胡为者，澄渊欲淆尘。俗远莸作兰，心营桂是榛。退之乃达士，亦谓神仙人。不独桃源然，东坡慧眼真。实有钞锣溪，孰不撰良辰。
问津处口号
作者：弘历
朝代：清
体裁：七言绝句

四十年前问津处，知还出岫寓心书。长春园建斯无用，日引月长过在予。
闰七月七日
作者：弘历
朝代：清
体裁：五言律诗

闰七月七日，萧晨增感伤。鹊桥疑再驾，凤驭不回翔。萝月凄清色，竹风飒沓凉。黄姑饶厚幸，两度会仙郎。
闰三月二十九日作
作者：弘历
朝代：清
体裁：七言律诗

年去年来定有因，不然消息若为轮。鸟官巧置闰三月，诗客难逢百二春。尚有香红漂逝水，那无嫩绿映承尘。东皇收拾韶光尽，一刻何曾肯借人。
闰九月九日作
作者：弘历
朝代：清
体裁：七言律诗

遥村近墅霁烟光，立马崇椒了不凉。自是登高宜上塞，不妨把菊闰重阳。天临澄廓目因远，树谢繁华意转长。迩以捷音待西北，每当欢乐转徬徨。
闰六月十二日夜闻蛩
作者：弘历
朝代：清
体裁：古风

解衣欲就寝，皎月当窗入。何来蟋蟀吟，枕畔数声急。想为报秋信，先期鸣唧唧。咽露已含凉，振羽犹无力。听久不成眠，旋起披衣立。徘徊倚轩楹，往事堪追忆。忆我少年时，感秋多叹息。亦知终何禆，兴逼不能默。程子乃达者，见猎有喜色。我岂如彼贤，好吟实旧习。
闰六月望日立秋
作者：弘历
朝代：清
体裁：七言律诗

遥天今日火星流，最好平分夏与秋。纨扇已输一半冷，宵砧欲动十分愁。团团玉镜悬云汉，叠叠金波印斗牛。欹枕蛩声吟不了，那知蝴蝶是庄周。
闰六月望日立秋作
作者：弘历
朝代：清
体裁：五言律诗

望为首下月，秋立肇西成。子入值微雨，卯临即快晴。恰符农谚吉，深谢化工祯。怵惕终朝敬，夕阳心始平。
闰四月十三日闻蝉
作者：弘历
朝代：清
体裁：古风

维舟柳港绿涨平，一奁镜影含空明。忘言徙倚万籁寂，忽闻新蝉候节鸣。抱枝隔叶流响涩，啁啁如弄无簧笙。下映澄碧波纹清，垂緌似诉隔岁情。隔岁风光却常住，吟乔时饮枝间露。何必流阴感昔今，由来幻景无来去。
闰夏游玉泉山即事得句
作者：弘历
朝代：清
体裁：七言律诗

西巡回跸此曾过，偶至又经两月多。率以万几少閒暇，敢图一豫畅吟哦。风生满樾敲清籁，雨足诸峰滴翠螺。结习由来难尽涤，起予佳景况骈罗。
闰月篇
作者：弘历
朝代：清
体裁：古风

清和馀气丽正阳，朱门阖左临明堂。璿玑斡运不失常，孰称惟是驻年光。在御琴瑟仍清徵，不齐之齐大备理。回环七十二候推，蔀章晦朔从头起。白首老翁笑婆娑，今岁幸得一月多。达庄齐物汝知么，赋芧者即羲与和。
闷
作者：弘历
朝代：清
体裁：七言律诗

懒听云和奏凤嘈，偶题诗句亦牢骚。那堪易过春如驶，常觉难期雨似膏。锦埭几曾搴睡鹤，玉盘将次荐含桃。动关愁绪萦心所，谁道安禅却可逃。
闷
作者：弘历
朝代：清
体裁：七言绝句

饶得无悰春昼永，几曾有喜近臣知。清晖松籁听来惯，又是常年望雨时。
闷言
作者：弘历
朝代：清
体裁：古风

闷言解闷以为言，一夜无眠天易晓。问云即渐报�霍，达曙遂晴旭光皎。京兆奏称沾二寸，便信亦何资久燥。忆当三月得渥泽，却未敢矜谓诚好。然而方寸岂无慰，或此慰即盛满抱。夏初望泽例向年，自咎过惟增惕悄。
闻两路军营攻得要隘信至诗以志事
作者：弘历
朝代：清
体裁：五言排律

两路驰军报，一朝达喜音。谷噶既深入，马尼并深侵。雪冒如平蔡，火腾卜尅金。旗兵真识义，屯卒亦输忱。奋勉咸敌忾，么䯢期就禽。讵宁蕲重赏，实用励同心。崇岭彼失据，穷巢我可寻。虽然宜戒满，筹笔倍生钦。
闻之蔡先生
作者：弘历
朝代：清
体裁：古风

先生长鳌峰，陶淑学者众。奉命训吾曹，风吟而月弄。虽未预懋勤，八载寒暑共。常云三不朽，德功言并重。立言亦岂易，昌黎语堪诵。气乃欲其盛，理乃欲其洞。是实为学方，虚车徒驾覂。因以书诸绅，未敢妄操纵。德功吾何有，言则企该综。呜呼于先生，吾得学之用。
闻京师二月初七日得雨志喜
作者：弘历
朝代：清
体裁：古风

舡窗夜雨霏，泽国春应尔。晓晴旋作风，其沾寸馀矣。燕齐千里外，及否寸心揣。更思北方寒，雨亦雪而已。维扬乃大沛，切幸或逢此。逾六日邮传，知被甘膏美。四寸润麦田，优渥反胜是。麦固冀登俎，黍亦堪兴耜。何处不劭农，敬为吾民喜。
闻京师于十月初四日得雪喜而有作
作者：弘历
朝代：清
体裁：五言律诗

六出先时嘉，占年喜未涯。同时真是异，千里讵为遐。积素行行看，新寒旋旋加。遥思上林苑，无树不生花。
闻京师奏报得雨
作者：弘历
朝代：清
体裁：七言律诗

此间时雨亦时晴，未识迤南用缱情。阁本三朝必一至，雨称一律洽三庚。秋前预卜堪遥定，麦后翻耕总怒生。曰若斯言漫轻出，福谦天道所亏盈。
闻京师得雨
作者：弘历
朝代：清
体裁：古风

仲春田盘雨，寸馀近京无。此番不及寸，踰寸被京都。彼此均我土，我土止此乎。寰宇望时若，望多愁多夫。馀寸泽虽微，亦属春膏濡。晚来山吐云，英英四野铺。仍冀优渥沾，利我三农夫。
闻京师得雨
作者：弘历
朝代：清
体裁：七言律诗

回跸杭城忆薄阴，农桑关切为民心。讵知四寸沾京县，早喜连朝霁武林。安得雨旸若寰宇，念兹宵旰惕冲襟。姑苏晴矣云还聚，豁朗仍教望不禁。
闻京师得雨
作者：弘历
朝代：清
体裁：七言律诗

廑怀命问说无需，既得优霖报众娱。虽曰慰遥宁所喜，亦知非亟幸兹濡。燕南塞北欣同被，早种晚耕庶不孤。纳稼九秋期尚远，此时那敢惧忘吾。
闻京师得雨
作者：弘历
朝代：清
体裁：七言律诗

津门昨雨不成寸，此日京师二寸滋。却似甘膏偏避我，对斯芃麦切忧其。虽云苗长尚容待，将逮秀临可再迟。远靖迩安宜豫悦，愁农务那免焦思。
闻京师得雨
作者：弘历
朝代：清
体裁：七言绝句

行春略觉雨嫌过，却忆京畿泽若何。邮置欣闻沾二寸，遥遥额庆利农多。
闻京师得雨
作者：弘历
朝代：清
体裁：五言律诗

阁本今朝到，雨惟二寸沾。较南既渥逊，望北又愁添。是日仍微霔，青郊润麦尖。轻舆度烟景，忧乐两难兼。
闻京师得雨
作者：弘历
朝代：清
体裁：七言绝句

阁章随报雨知时，深润较于斯过之。更不似斯虑沮洳，一因慰复一因寅。
闻京师得雨喜而有作
作者：弘历
朝代：清
体裁：古风

九夏望甘霖，愁多常罪已。入秋始沾润，黍禾半苏起。农人盼两收，趁种荞靡靡。胡乃复亢阳，稚苗黄欲萎。我从都城来，所见率如此。纵修时巡典，岂似睹丰喜。吾民坐待赈，不肯轻去里。此情堪悯恻，部例岂其是。徵租免正供，平粜逮遐鄙。小补庸有济，恩膏实所恃。出关逢泽降，京师卜何似。喜接奏章来，知渥良田矣。倚楹觉心舒，传餐识膳旨。嗟嗟尔农夫，钱镈庶堪庤。
闻京师得雨志事
作者：弘历
朝代：清
体裁：七言律诗

去岁山庄遥盼泽，今年京县渥沾膏。此间不雨熟已定，彼处即晴惠正叨。内外黔黎均意廑，艰难稼穑为心劳。候暄程改驻清跸，消得林泉兴一陶。
闻京师得雨志事
作者：弘历
朝代：清
体裁：古风

昨至灵岩时，阵雨片刻落。沿途麦已秀，风霾嫌作恶。问云地湿润，弗雨仍丰穫。揣知慰我言，总为心怦若。谁识即其夜，京师沛解作。四寸更继沾，农民喜雀跃。人情惯切近，于遥䆒殊托。对此廑先忧，念彼鲜后乐。
闻京师得雨志事
作者：弘历
朝代：清
体裁：七言律诗

正缱京师得雨乎，报来四寸普沾濡。不惟麰陇资长助，更幸黍畴滋甲莩。已是驰驱戒卫士，无非辛苦念农夫。去年三月曾因喜，失麦依然忆惕吾。
闻京师得雨志事
作者：弘历
朝代：清
体裁：七言律诗

秋令今年晴雨时，晚田继润亦宁辞。恰欣过岭微丝点，早是近畿四寸滋。歌舞农夫喜行路，奏闻京兆慰畴咨。却思盛满垂明戒，惧以为承敬以持。
闻京师得雨志事
作者：弘历
朝代：清
体裁：七言律诗

阁报例应隔曰至，均称二寸雨欣滋。然斯乃谓十八彼，料彼未知旬九斯。相较前遭为胜此，却思后番可沾其。再来章奏当陈悉，卜度心殷敢即怡。
闻京师得雨志喜
作者：弘历
朝代：清
体裁：古风

今岁夏秋际，雨率西南来。而恒大于北，邮音每悉佳。孟月此觉旱，京县遥系怀。旋报审无妨，憧憧犹往回。月杪此被渥，南望云浓哉。无何驿章至，果复优沾皆。早种穫已毕，晚田膏益培。一喜释两忧，双眉为民开。天恩不易承，敬勤志敢乖。
闻京师得雨志喜
作者：弘历
朝代：清
体裁：古风

仲春月二日，自京始发轫。雪后宜快晴，土脉溥滋润。心幸胜往年，麦收拟转瞬。巡方逮半月，山地燥颇迅。谓当一雨佳，耕犁及时趁。五台值密雪，又恐伤苗嫩。大吏亲奏言，保阳雨盈寸。度岭雪都消，以此释忧闷。今朝京报至，亦得甘膏信。地气益沾溽，发生日以奋。麦熟洗心雨，闻诸老农论。志喜吟长言，吾将命田畯。
闻京师得雨志喜
作者：弘历
朝代：清
体裁：七言律诗

北地春霖最艰致，却闻三寸被优沾。较于南国势犹霈，知是东郊润更添。无碍兴犁布禾种，有欣遍垄蔚麰尖。燕齐递待佳音报，那免殷殷望蜀兼。
闻京师得雨志喜
作者：弘历
朝代：清
体裁：七言律诗

四百里雨同一日，五六寸沾真是优。更欣快霁非霖夏，可共良农冀有秋。期尚远哉其后乐，民惟艰耳我先忧。每瞻圣藻光岩穴，昔日今时此豫游。
闻京师得雨志喜
作者：弘历
朝代：清
体裁：七言律诗

当春好雨洒新城，即缱遥情到帝京。同日亦欣沾二寸，兴农正值先清明。因思足食无他计，惟吁休徵利始耕。目睹畿南诚遍被，青葱麦色夹途迎。
闻京师得雨志喜
作者：弘历
朝代：清
体裁：古风

江南恒苦春雨多，冀北恒苦春雨少。苦少常年我惯经，苦多今来始略晓。江南冀北皆赤子，目击耳闻究殊道。麦将欲秀菜绽花，春雨正佳未致潦。苦多即目已纾怀，苦少驰望燕云表。置邮喜复接佳音，一犁普遍今春早。顷刻兼消两地愁，况复溟濛烟景好。
闻京师得雨志喜
作者：弘历
朝代：清
体裁：五言律诗

驿路传佳信，京畿雨亦沾。虽云泽扶寸，正接气苏潜。新种润孚甲，宿苗长助尖。春云复兴矣，再霈定何嫌。
闻京师得雨志喜
作者：弘历
朝代：清
体裁：七言律诗

鲁雨齐云数日连，神州北望为心悬。一封乍见驰遥驿，三寸欣知沾大田。膏溢麦牟想芃勃，泽馀花柳缋蔫绵。当春千里歌优渥，若惕持盈意倍虔。
闻京师得雨志怀
作者：弘历
朝代：清
体裁：古风

前晚雨寸馀，颇望再优洎。京畿亦斯日，四寸乃渥被。关内逮秋成，雨不雨一致。关外近始沾，继润为翘企。何地非吾民，目前更廑意。如此远必遗，失哉益深惴。
闻京师得雨志怀
作者：弘历
朝代：清
体裁：古风

北省春率旱，十岁九忧常。今年诚厚幸，值我巡南邦。奏书每开读，频报甘膏滂。大抵符旬期，雨后即宜旸。二麦可冀收，黍禾苗俱长。齐鲁一律然，额手为民庆。惟是西南鄙，仍多沮洳乡。荆山亟疏治，积水奈汪洋。所涸未及半，播种不可望。为此弗宁居，更筹救民方。喜音复北来，二寸沃绿秧。惊慰继以疑，行看怀新良。忧喜总因农，忧多喜每忘。嗟此两鬓间，安得不点霜。
闻京师得雨志怀
作者：弘历
朝代：清
体裁：古风

阁本今日到，得雨称优渥。不惟利晚田，飒爽暑如濯。塞垣雨固同，独是蒸炎熇。北暖较南甚，南凉乃北若。是理不易穷，炙毂难斟酌。列藩东北来，迎銮询大略。率云夏月旱，望霖润硗埆。闻亦为之忧，万宇奉一朔。适可此应止，及时彼愿落。巡方所廑多，孰谓徒行乐。
闻京师得雨志慰
作者：弘历
朝代：清
体裁：古风

启驾五月半，麦秋方始成。恐蹈去年辙，一心惟望晴。因循逾半月，未遇潦盛行。复虑或缺泽，南顾念屡萦。兹接置邮章，优霖沾近京。麦已登囷鹿，禾黍资怒生。额手庆民苏，能不为慰情。慰即近于泰，怵然益凛盈。
闻京师得雨志慰
作者：弘历
朝代：清
体裁：七言律诗

喜近于骄慰近钦，钦哉切切永铭心。此而渥澍幸逢昨，彼亦沾霖报到今。谢雨祠官方泽启，望秋农父大田临。百忧都以消嘉贶，一意惟应盼捷音。
闻京师得雨志慰
作者：弘历
朝代：清
体裁：七言律诗

邮置今朝传奏筒，雨沾三寸报群工。一时被泽北南异，十日为期南北同。普渥春耕真是瑞，未臻秋穫敢言丰。洗兵利穑叨天贶，遇幸何脩益敕躬。
闻京师得雨诗以志慰
作者：弘历
朝代：清
体裁：七言律诗

翼旦西湖启跸旋，密云终日阁霏烟。那知移作京畿雨，继被深滋江国田。地隔三千邮报至，泽沾二麦陇苗芊。既欣略惜欠优渥，望蜀予心自昔然。
闻京师得雨雪志慰
作者：弘历
朝代：清
体裁：七言律诗

月馀沾泽未经闻，驿递传宣致问勤。初雨旋称继飘雪，微霙此看祗同云。边关本冷麰弗种，京县应时麦始芸。两地各宜慰一旦，无欣际亦为农欣。
闻京师得雪
作者：弘历
朝代：清
体裁：七言律诗

看麰其雪盼悬胸，齐甸生云西北浓。空负晦晴两朝度，已间畿辅六花逢。孰非民计心胥念，却为目前意鲜悰。三度蒙阴有奇遇，庶几符泽望先颙。
闻京师得雪志喜
作者：弘历
朝代：清
体裁：七言律诗

凭舆欣看舞银龙，可遍京畿卜度重。乍擘奏书沾四寸，恰当春仲利三农。霞笺拈韵心初慰，毡帐烹茶兴转浓。独忆三希辜静赏，若教佳趣让前冬。
闻京师得雪志喜
作者：弘历
朝代：清
体裁：七言绝句

腊雪虽沾春雪未，迩来望泽颇徬徨。融馀寸积亦胜此，怪得北风增剧凉。
闻京师秋成有象即事志慰
作者：弘历
朝代：清
体裁：古风

农家有常谈，丰年收成早。今岁穫新粮，乃在六月杪。青黄价未增，预识苗秀好。启驾及停跸，绿云观载道。避暑居山庄，两月恣幽讨。惟是关内田，来往萦怀抱。京兆报佳音，西成逮万宝。巡方有常度，祈年切久祷。慰庆志愈钦，际泰贵善保。
闻京师西成丰稔喜而有作
作者：弘历
朝代：清
体裁：古风

今年春夏秋三时，时雨时旸无不宜。近自畿辅远滇粤，麦收普稔秋堪期。新秋发驾临塞外，奄观铚乂犹待而。意谓晴雨协一月，千仓万箱穫无疑。果如所望出望外，而况塞外尤倍之。江淮之间微苦潦，百分一二才毫釐。惟恐向隅深望泽，先事抚恤命所司。京兆露章奏丰稔，欣观讵止饫已饥。歉为天责丰天佑，此实我职奚容辞。作诗匪云誇亨豫，任重道远纾遐思。
闻保定得雨
作者：弘历
朝代：清
体裁：古风

远自滇南近京畿，春收都报今年好。齐鲁灾馀麦为秋，蜀秦兵后谷惟宝。雨晴幸得皆应时，额手为民感大造。独有保阳四五郡，昨闻望雨心如�。封事传来快一披，盈犁顿觉苏枯槁。二麦原能过半穫，大田生意芃青秒。休和荐至岂德馨，凛乎敬奉持盈道。
闻保定得雪
作者：弘历
朝代：清
体裁：七言绝句

寸馀积素旋开晴，清苑闻沾四寸盈。乍喜利田还起惧，得无饰奏慰予情。
闻保阳及河南得雨喜而有作
作者：弘历
朝代：清
体裁：古风

前旬驻御园，雨后继以雪。酿寒惧伤麦，所幸初春节。向南候已暖，霏空融玉屑。霢霂庆优渥，近远三寸彻。保阳奏早到，商雒章兹阅。秋牟发既资，春耕泽无缺。额手为苍生，宁不心欢悦。
闻各省得雪诗以志庆
作者：弘历
朝代：清
体裁：古风

齐郑麦为秋，雪佳麦乃好。晋秦灾馑馀，切廑接济早。新正降瑞霙，厚泽皇州肇。迩来四省间，次第递笺表。更幸皆一日，普被天恩浩。遗蝗入地深，田火无烦扰。勾萌达始和，结穗占坚饱。民心得雪安，谷价平村堡。气疠得雪消，康宁善相保。御园行庆时，灯月助晶皓。在彼不在此，予乐民同晓。
闻宣化府得雨诗以志慰
作者：弘历
朝代：清
体裁：古风

宣化昨年旱，灾民廑心所。张家口都统，今朝报得雨。不宁四五寸，优沾深入土。关之内与外，一律遍以普。外固利畜牧，内更益禾黍。怪底数朝凉，延及气如许。盖自北而南，其日亦可数。此犹二三寸，复南惟寸睹。一慰一为惭，掷笔意增怃。
闻宣化得雨志喜
作者：弘历
朝代：清
体裁：五言排律

去岁临元塞，回銮驻赤城。延缘咨物土，关切廑农氓。数郡均需泽，当春已误耕。太仓虽散粟，穷巷必呼庚。扈吏频频敕，鸡书屡屡行。复闻冬雪短，安得麦秋成。纵处清严境，如聆叹息声。忧民缘本性，祈岁自衷情。近者天恩沛，因之蜀望生。曾无迟日待，早接报章呈。焦壤沾优渥，良苗勃发荣。山田青乍遍，溪亩绿应盈。此喜真堪喜，丰亨乃大亨。有耕方冀穫，既雨亦宜晴。更虑三时远，宁容肆志萌。乐忧先后际，较量实难平。
闻山东得雨
作者：弘历
朝代：清
体裁：古风

北方春雨短，竟如成例事。畿辅今岁幸，一犁资种植。齐郑麦为秋，切切常廑意。况复经冬旱，三白未兆瑞。顷闻流移众，沟壑将填弃。治安恒目蒿，调和更心愧。以此常自责，敢云厌灾异。置邮传奏章，方牧佳音至。青齐被膏泽，沃壤兴锄利。稍解眉间愁，更积心中思。豫洛亦我民，此雨曾沾未。
闻山东得雨
作者：弘历
朝代：清
体裁：古风

祈年念寰宇，岂独廑山左。山左实灾馀，饥溺益切我。去岁已两熟，民情幸稍可。必得绥屡丰，元气乃大妥。封章传喜音，稠叠天恩荷。雪足雨复沾，麦佳禾将播。忆我前巡狩，悯彼遭坎坷。每念鸠鹄形，为之中夜坐。粟帑匪所惜，旬宣不教惰。亦惟尽此心，更赖天悔祸。三时苟无愆，二釜庶免饿。劳徕咨勉旃，休息政犹夥。
闻山东得雨
作者：弘历
朝代：清
体裁：七言律诗

青齐民事正筹斟，大吏封章报好音。去岁灾黎犹在目，今年春雨最关心。稔知麦陇深含润，喜复禾田早被霖。敢恃天恩矜惬意，祗承嘉贶倍增钦。
闻山东得雨口号
作者：弘历
朝代：清
体裁：七言绝句

畿南泽庆滋三寸，越日齐郊亦报沾。便忆豫圻曾逮未，了知蜀望孰能廉。
闻山东得雨志喜
作者：弘历
朝代：清
体裁：七言绝句

已悉春霖被全郑，更希膏泽逮青齐。封章忽接佳音报，喜在麦塍与菜畦。
闻山东得雪
作者：弘历
朝代：清
体裁：七言律诗

春前甘雪遍青齐，大吏封章火速题。昔岁灾伤真亟矣，三年休息未遑兮。闾阎到处亲循览，富庶何加此伫徯。若为乘时揽烟景，济东芳草尚含悽。
闻山东得雪志喜
作者：弘历
朝代：清
体裁：古风

青齐去岁歉，春旱秋伤霖。哀哉吾赤子，每怀愁不禁。虽有守土臣，代予宣德音。下策筹截漕，博施且兼金。诚虑苟或遗，沟壑多呻吟。谒圣志有素，巡方事匪今。便道一体察，庶慰吾民心。三冬此望雪，卜度东岱岑。腊半始被泽，连日同云阴。无何接奏章，云沾大惠深。遗蝗定入地，宿麦将抽针。消疫已病疾，兆稔溉釜鬵。岂予诚有格，岳灵早降歆。天地生物怀，否极泰来骎。嗟嗟方伯司，后命尔其钦。小喜毋或肆，三时邈难谌。
闻山东河南得雪志慰
作者：弘历
朝代：清
体裁：七言律诗

一日同闻雪两沾，更奇同日雨连纤。新波应益大河溜，积素还留泰岳尖。未惜皇都灯月负，实欣甫野麦牟占。繁滋春泽渥遐迩，惕若持盈冀福谦。
闻山东河南得雪诗以志意
作者：弘历
朝代：清
体裁：古风

齐豫客冬旱，南顾久萦切。新春虽报沾，未优敢即悦。昨来重飞霙，寸馀积玉屑。膏润接脉起，过多恐寒烈。更复悬远望，均被可及节。连披方伯章，两省同逢雪。盈尺歌既渥，正滋苏土泽。并称春始仲，无虑伤苻甲。审然此则微，仍惹愁农渴。
闻山西得雨
作者：弘历
朝代：清
体裁：七言绝句

山右沾膏亦廿三，菁葱普润麦含含。思量何独京畿未，即以为欣即以惭。
闻山西得雨
作者：弘历
朝代：清
体裁：古风

畿辅春雨沾，三晋颇望泽。慰近弗忘远，遥为愁恻恻。弥月此亦旱，待润日如炙。乃闻山右霈，慰不胜忧剧。苗而秀将实，不雨则无麦。常年讵宜例，春恩殊可惜。翘云夜继旦，展转以反侧。
闻总督伯和琳在军营病故用哭福康安诗韵以志悼惜
作者：弘历
朝代：清
体裁：五言律诗

独任军劳者，疫捐同不谋。诚怜心一力，那禁泪双流。是我命之蹇，况其功近收。五言聊识恨，仍冀捷音酬。
闻捷
作者：弘历
朝代：清
体裁：古风

缅寇犯我边，兵应不得已。瘴退亟发师，计日廑屈指。木邦未战收，直前险过几。蛮结彼据守，木栅固可恃。弗能舍径进，鼓勇毁其垒。忠诚众心同，奋不顾石矢。连破十六砦，夷遁駾喙矣。闻捷默叩天，锡佑乃致此。既慰继以怜，我众信劳止。地利伊已失，贼巢近迤逦。伫望大功成，红旗飞报喜。
闻新蝉
作者：弘历
朝代：清
体裁：古风

四序不相让，推移若循环。物遇时则鸣，声形而色宣。夕阳泽畔行，密树闻新蝉。乍惊青韶过，旋悟理固然。独此默默衷，结忧在农田。二麦既无秋，安饱饼与饘。所望惟黍豆，又复播种艰。农功岂能待，居诸况迅迁。举眼盻云气，延伫畏星天。孜孜惜分阴，不为攻简编。
闻新蝉
作者：弘历
朝代：清
体裁：五言律诗

梅子黄垂际，杨林绿锁时。试风初未壮，报夏乃于斯。静沼窥形印，高枝饮露移。忽生隔年想，小立听依迟。
闻新蝉
作者：弘历
朝代：清
体裁：七言绝句

隔岸初闻嘒嘒声，朱明轩阁尚馀清。林间嫩绿方新锁，为问谁伤落叶情。
闻永定河堤有泛溢处诗以志怀
作者：弘历
朝代：清
体裁：古风

永定古桑乾，荡漾延数县。虽获一麦收，难免三伏漫。制堤以束之，其初颇循岸。无何淤渐高，泛溢乃频见。下口凡屡更，扬沸岂长算。今夏雨略多，盈壑致旁灌。或云听其然，功倍于事半。试看无堤初，何无冲决患。近是究难从，哀哉彼饥荐。
闻江南得雨
作者：弘历
朝代：清
体裁：古风

吴下昨秋稔，浙灾近呼庚。牵连告籴多，米价卒未平。黄梅今岁沾，早稻担石盈。迩闻夏杪旱，晚田苦久晴。南望伤我民，何时遇丰亨。大吏来奏章，秋霖幸盆倾。高原纵无济，下隰仍有成。稍可救眉燃，安能释心怦。
闻江南米价平诗以志事
作者：弘历
朝代：清
体裁：古风

淮扬秋灾重，泽鸿时廑虑。亟力事烧草，乃得涸沮洳。兴化及盐城，颇有春耕处。加赈不啻再，犹恐或遗误。迩来大转旋，遍野青秧布。恃此民心安，乡里不轻去。又闻市头米，其价乃如故。此事岂无繇，凡百谋贵预。去岁灾方形，倡言采买数。闻之亟止之，民趋利如骛。踊贵有必致，况复吏役蠹。大率官收五，民将倍十措。不如听其便，济之截漕屡。伊余筹之深，可以浅言谕。今有人于此，爱其幼子孺。其子日食三，无喜亦无恶。与二藏其一，曰防汝饥哺。其子必不欲，反以调饥诉。耕馀有成言，古孰与今庶。寄语牧民人，礼经未易注。
闻沈德潜故诗以志惜
作者：弘历
朝代：清
体裁：七言律诗

平生德弗愧潜修，晚遇原承恩顾稠。寿纵未能臻百岁，诗当不朽照千秋。饰终宣命加优典，论定应知有独留。吴下别来刚四载，怅然因以忆从头。
闻河南山东得雨
作者：弘历
朝代：清
体裁：七言律诗

河南山左麦为秋，各报均沾三寸优。同日于斯亦微洒，惜风随作顿成休。宁当分此宁分彼，一以为欣一为愁。了识农期诚尚早，迩来遇事每先忧。
闻河南山东得雨
作者：弘历
朝代：清
体裁：七言绝句

豫齐均以麦为天，乍喜春膏两省连。章接督河亲阅历，尚需方伯报偏全。
闻河南山东得雨识喜
作者：弘历
朝代：清
体裁：古风

齐郑麦为秋，所需三月雨。向接方伯奏，东郊趾待举。晨夙望南云，默祷心怇怇。油然亦屡作，霈兮方延伫。不迟数日间，邮传递佳语。既欣一犁深，更幸两州普。岂惟滋来牟，兼可播稌黍。眉舒有馀望，心沃无繁苦。繄余德凉薄，诚格敢自诩。祗此省岁心，绥丰愿海宇。去冬三白兆，春霖润膏土。皇州景色佳，花柳纷烟墅。察近而略遐，此戒铭心所。忆昔扶风守，所虑百里许。彼喜尚艰致，我喜岂易睹。
闻河南得雨
作者：弘历
朝代：清
体裁：古风

三辅春望霖，宵衣劳靡已。颇闻郑有麦，二釜庶可恃。夏初膏泽沾，禾黍芃芃起。乃复接封章，谓缺灌田水。增我南顾忧，岂以此忘彼。方筹补助策，惭愧民粟徙。忽擘奏书囊，佳音纷满纸。近远普优渥，高下艺稻芑。沟壑差免沦，钱鏄还堪庤。嗟予德诚薄，何幸获全美。仰首盟高苍，勤民益勖已。
闻河南得雨
作者：弘历
朝代：清
体裁：古风

去秋巡豫郊，待雨播秋麦。三冬复望雪，切切咨宣席。春来举趾初，近远濡甘泽。来牟知遍布，芃芃扑陇陌。所希雨以时，芒种庶滋硕。青齐喜依旬，接壤兴遥忆。风气两省同，麦秋重民食。置邮来佳音，两河沾及尺。饼饵定可卜，市价已减值。西望为民慰，忭庆手加额。今岁幸时若，所历同南北。深惟损益机，益凛惕乾德。
闻河南得雨
作者：弘历
朝代：清
体裁：七言绝句

皇都叠报得春霖，齐郑畿南盼好音。况是天中尤重麦，沾膏果足慰予心。
闻河南得雨
作者：弘历
朝代：清
体裁：古风

齐豫风略同，皆赖三月雨。前朝甘泽霏，未沾盈寸土。对此灾馀民，安救沟壑苦。于我心戚戚，当食不能举。忽接方伯奏，豫省春霖溥。益麦可种禾，东郊乐农父。云是宸诚格，泰岳昭其祜。心实愧此言，非漫为谦语。略近而佑远，神岂有偏与。
闻河南得雨志喜
作者：弘历
朝代：清
体裁：七言律诗

江乡春雨略虞多，恰喜晴明景色和。闻道豫郊被甘泽，正逢农月利嘉禾。雨旸时若常希遍，南北难均更易过。诚使履丰寰宇庆，吾将端拱惬如何。
闻河南得雪六韵
作者：弘历
朝代：清
体裁：五言排律

去岁秋巡豫，恒阳布种稀。常教千里系，安得寸心违。甘泽新年沛，佳音驿骑飞。先春节未过，入夏麦应肥。霢霂因时降，丰亨为众祈。齐封更亲见，积玉遍塍圻。
闻河南收麦志慰
作者：弘历
朝代：清
体裁：古风

天中风土暖，麦收常早时。春膏向�沾，近况曾未知。忽接方伯奏，大慰悬望思。入夏雨既佳，丰秋定可期。因恐贱伤农，仓贮亦借资。官籴筹补足，贾涌即罢之。居奇更预防，擘画皆合宜。皇州春如豫，迩来望云霓。数日虽可待，一时难置怀。愁中聊因慰，慰远愁近兹。
闻河间景州望雨即事书怀
作者：弘历
朝代：清
体裁：七言绝句

连朝膏雨利耕畇，远府稀沾为望频。毕竟忧多欣慰少，即吾可以例他人。
闻浙省丰收志庆
作者：弘历
朝代：清
体裁：古风

两浙去年灾实甚，截漕通贾开仓廪。补偏救一乃漏十，奚如穑事逢秋稔。今春二麦幸倍常，五月更沾梅雨黄。踌躇彫弊岂易复，每怀南顾心徬徨。苏松夏杪愁旱暍，戽水几叹人力竭。昨岁有收尚可支，灾后难支忆于越。无何大吏封章驰，秋初望雨雨应时。高田一律转葱翠，伫待铚艾如京坻。额手稍为吾民慰，丁宁休养培元气。漕糈况足补仓虚，采籴漫频致踊贵。
闻浙省今年蚕缫甚盛喜而有作·其一
作者：弘历
朝代：清
体裁：七言绝句

重谷心殷并重桑，缫檐葚陌廑筹量。星辉天驷徵殊瑞，闻道吴蚕熟倍常。
闻浙省今年蚕缫甚盛喜而有作·其三
作者：弘历
朝代：清
体裁：七言绝句

东邻昼静听鸣机，西舍春深茧更肥。尽祝黄姑乞心巧，呈来新样称裁衣。
闻浙省今年蚕缫甚盛喜而有作·其二
作者：弘历
朝代：清
体裁：七言绝句

咿轧村齐响纬车，松明火烧斗河斜。辛勤吴女无閒暇，那采寻常陌上花。
闻浙省今年蚕缫甚盛喜而有作·其四
作者：弘历
朝代：清
体裁：七言绝句

浙土从来桑作田，宜晴宜雨养蚕天。女红并与农功溥，卒岁常吟七月篇。
闻淮南得雨
作者：弘历
朝代：清
体裁：七言律诗

封章卜度始开函，泽被清江半尺甘。咨穑喜沾迟种五，课时犹及伏庚三。正因久待忻生慰，每为虚誉祗益惭。况我所怀无远近，淮南望罢望江南。
闻甘肃得雨诗以志慰
作者：弘历
朝代：清
体裁：七言律诗

旬宣入觐命回甘，雨水沿途达奏函。山陜均称膏澍渥，伊凉亦屡瑞霙覃。仲春到遇三寸泽，各属将询一律堪。却是督臣犹未报，载咨实况发邮骖。
闻畿南得雨
作者：弘历
朝代：清

盼雪侵为盼雨时，浓阴屡作泽徒迟。奏章才隔三百里，春甸欣逢六寸滋。不解对兹仍惄若，更希自彼遍膏之。同云过午重铺厚，雨雪均佳伫待施。
闻畿辅雨泽沾足喜而有作
作者：弘历
朝代：清
体裁：七言绝句

六飞迤逦阅西成，已慰祈年午夜情。封奏更闻沾渥泽，郊原秋麦想新耕。
闻苏州得雨志慰
作者：弘历
朝代：清
体裁：古风

江浙春收今岁佳，米价平为近年少。因思无灾而截漕，去岁特行法良好。继闻夏杪颇待泽，南望心忧惄如�。优沾晚稻可卜收，此音真吉因纾抱。下河溃涝灾已成，一江之隔何龙昴。孰非吾民忍异视，所幸救半事易了。飘摇风雨孑遗黎，安能比户歌温饱。
闻蛩
作者：弘历
朝代：清
体裁：七言绝句

在野秋虫发清响，月明如水一声新。无端听者应惆怅，况复多经哀乐人。
闻蛩
作者：弘历
朝代：清
体裁：古风

季夏刚下弦，晚晴风露美。坐我清晖阁，幽兴不自已。洞开绿纱牖，天色淡于水。东林月未上，西谷风徐起。何来寒螀声，三两鸣阶戺。金行萧瑟哉，凉意侵寻矣。知序物皆然，催秋乃独尔。拈须忆去年，茎添良有以。
闻蛩
作者：弘历
朝代：清
体裁：七言绝句

悲秋人警秋蛩韵，偏先傍人入耳闻。露草烟花今古夕，底知忧喜触情纷。
闻蛩
作者：弘历
朝代：清
体裁：古风

我从御园来，蛩声方唧唧。昨过塞中山，鸣秋已早息。是地候转煖，阴虫犹鼓翼。喧默本无常，菀枯曷有极。忽如读豳风，在宇节堪识。
闻蛩
作者：弘历
朝代：清
体裁：五言绝句

振羽听莎鸡，夜凉风露凄。不须闻继响，一响百情悽。
闻蛩
作者：弘历
朝代：清
体裁：古风

振羽当六月，物物识节次。閒庭曲院间，气爽风清际。耳根方喜静，唧唧声忽试。胡为乎其来，瞥眼经年事。跂脉蔓草中，可听未可觑。立秋迟三朝，秋信却先至。曷不俟时吟，争响独何意。欲速纷已多，亦奚怪虫类。
闻蛩
作者：弘历
朝代：清
体裁：古风

晚凉豪兴生，刺舟载明月。心托碧琅天，身在水精阙。何来在砌蛩，振羽数声发。协候方朱明，审音报商越。通灵信物类，不与惟时节。来者复无住，知然却怡悦。
闻蛩
作者：弘历
朝代：清
体裁：古风

漾舟广寒宇，取适非取疾。沿傍苇岸间，数声飏唧唧。吁嗟胡为来，触景增萧瑟。韶芳每迟候，商调斯缩律。塞外之恒情，山庄讵能尼。独喜暑意遥，何妨秋信出。
闻蛩
作者：弘历
朝代：清
体裁：古风

银河澹碧空，疏梧漏蟾色。枕箪凄以清，渐长夜可惜。竹风拂帷端，萤光流牖隙。嗟哉胡为来，露丛传唧唧。秋声率易感，此声感尤极。万物争其时，藉令寂岂得。反侧不成眠，往事历堪忆。予本多恨人，悲秋每怆恻。无端锦衾宵，闻蛩常太息。问予叹何为，对云非所识。那因偶触绪，竟似兆今夕。懭悢曷有涯，独旦听漏刻。吟虫浑不知，花间响更力。
闻蛩·其一
作者：弘历
朝代：清
体裁：七言绝句

乍听唧唧动幽思，弹指金风玉露时。振羽墙阴应有意，报人秋到更催诗。
闻蛩·其三
作者：弘历
朝代：清
体裁：七言绝句

天然寒吹以鸣秋，恰胜砧声处处稠。人静珠帘斗蛩戏，成诗朅尔忆前头。
闻蛩·其二
作者：弘历
朝代：清
体裁：七言绝句

已觉无端秋意凄，那堪梧砌响莎鸡。倚吟清夜难成梦，露气蟾光黯欲迷。
闻蜩
作者：弘历
朝代：清
体裁：五言律诗

蜩即蝉之类，应时五月鸣。谁能解诗义，未免动秋情。饮露声犹涩，因风韵已清。无知随化物，亦自乐生生。
闻蝉
作者：弘历
朝代：清
体裁：古风

一声甫出林，别树便和吟。昨日尚寂静，今日争寖寻。鼓胁力犹弱，随风响不禁。趋时既有意，饮露那无心。
闻蝉
作者：弘历
朝代：清
体裁：古风

万物凭生各趋时，率因暄寒为早迟。山庄今日始闻蝉，南北气候殊若斯。讵惟气候殊，声音亦异其。北蝉声雄粗且野，南蝉声细清以凄。大抵气禀分人性，而众生类咸随之。蒙古遂谓绰尔齐，曲项芦管和以吹。有时颇叶韵高低，然而彼此两不知。岂非幕天席地中，若人若物同蒙大造同熙怡。小哉俞琰席上腐谈，独举昭君笑其浑不似，而又讹为火不思。
闻蝉
作者：弘历
朝代：清
体裁：七言绝句

五月新蜩第一声，吸风饮露出尘清。无禆时用清何益，何不为鸠唤雨鸣。
闻蝉
作者：弘历
朝代：清
体裁：古风

初鸣声尚涩，再鸣声已畅。旋闻柳塘间，一和而一唱。万物各趋时，片刻不相让。玩日愒时者，胡不思所向。
闻蝉
作者：弘历
朝代：清
体裁：七言绝句

气候北来迟一月，塞林今日始闻蝉。举头密叶寻不见，但见流阴旋旋迁。
闻蝉
作者：弘历
朝代：清
体裁：古风

秋蝉关内夥，关外曾未闻。山庄所有者，绰尔齐之伦。今朝忽闻蝉，其声迥不群。既亮凄以清，讶听如遏云。风高飏愈远，露重饮益神。比似御园噪，阔久喜昤新。绰尔齐收声，如惭下里纷。吾昔咏气候，谓自南北迁。以今始闻蝉，诚有如所云。尧夫虽怪语，率应戒为君。
闻蝉·其一
作者：弘历
朝代：清
体裁：五言绝句

御园五月蜩，山庄六月蝉。一二本难辨，实有先后焉。
闻蝉·其七
作者：弘历
朝代：清
体裁：五言绝句

官蝉塞外闻，此事亦希有。芚蒙鄙彼痴，怵惕励子守。
闻蝉·其三
作者：弘历
朝代：清
体裁：五言绝句

蒙古无巧语，直呼绰尔齐。声颇中宫商，而蝉岂自知。
闻蝉·其二
作者：弘历
朝代：清
体裁：五言绝句

南者亮以清，北者宏而壮。物异人岂同，强固因殊状。
闻蝉·其五
作者：弘历
朝代：清
体裁：五言绝句

山中嫌寂历，流响出林蓊。设以鼓吹方，谓当胜彼孔。
闻蝉·其六
作者：弘历
朝代：清
体裁：五言绝句

粗韵为金石，细韵为丝弦。聆馀冁然笑，恐人号官蝉。
闻蝉·其四
作者：弘历
朝代：清
体裁：五言绝句

时至彼自鸣，夫岂有不平。意谓昌黎序，略失之琢情。
闻蝉三首·其一
作者：弘历
朝代：清
体裁：七言绝句

北方蝉韵雄而壮，南地蝉声亮以清。注耳一时参物理，因心亦可验人情。
闻蝉三首·其三
作者：弘历
朝代：清
体裁：七言绝句

午炎散步茂林清，讶许金声曳树鸣。识不多朝立秋节，宾王体物未为精。
闻蝉三首·其二
作者：弘历
朝代：清
体裁：七言绝句

蒙古谓之绰尔齐，胡笳互应入声嘶。可知喻物由人意，鼓吹宁惟孔稚圭。